Қуръон умматни бирликка чақиради | Azon.uz - Ахборот-таҳлилий портал\nҚуръон умматни бирликка чақиради\n1079 19:00 09.12.2018\nИсломий бирлик тушунчасини Қуръон энг гўзал, энг мукаммал кўринишда гавдалантирган. Агар бу ҳақидаги оятларни тадаббур қилиб кўрсак, бунга амин бўламиз. Аллоҳ таоло биз мусулмонларга хитоб қилиб: “(Эй инсонлар), сизларнинг миллатингиз-динингиз ҳақиқатда бир диндир (яъни Исломдир). Мен эса (барчаларингизнинг) Парвардигорингиздирман. Бас, Менгагина ибодат қилинглар!” ("Анбиё" сураси, 92-оят).\nҚуръон уммат бирлиги тушунчасини бизга кўрсатиб беради ва унинг муҳимлигини таъкидлайди. Буюк мақсадларга етиш, Аллоҳнинг калимасини олий қилиш, мусулмонлар азиз бўлишлари учун бугунги кунда ҳар бир мусулмон бунинг аҳамиятини англаши лозим. Ҳар қачонгидан кўра бугун уммат буни амалга оширишга муҳтож. Қуръон Ислом умматини бир неча хил услубларда бирликка чақиради.\n1. Аллоҳ таолонинг арқонини маҳкам ушлаш.\nҚуръони карими уммат бирлиги тушунчасини турли йўллар билан тушунтиради. Гоҳида очиқ – ойдин унга чақирса: “Ва барчангиз Аллоҳнинг арқонига (Қуръонга) боғланингиз ва бўлинмангиз! Ҳамда Аллоҳнинг сизларга берган неъматини эсланг: бир-бирингизга душман бўлган пайтларингизда дилларингизни ошно қилиб қўйди-ю, сизлар Унинг неъмати сабаб биродарларга айландингиз. Ва дўзах чоҳининг ёқасида турган эдингиз, сизларни ундан халос қилди. Ҳақ йўлни топишингиз учун Аллоҳ сизларга ўз оятларини мана шундай баён қилади”. ("Оли Имрон", 103-сураси).\nҚуртубий ушбу оят тафсирида: Аллоҳ таоло дўстликка, бирдамликка чақиради, бўлиниб кетишдан қайтаради. Фирқаларга бўлиниш ҳалокат, жамоат бўлиш эса нажотдир, дейди.\nИбн Муборак: Жамоат Аллоҳ таолонинг арқонидир, ушбу мустаҳкам арқонга ким яқинлашса мустаҳкам ушласин, деган.\n2. Ўзаро алоқаларни ислоҳ қилиш.\nГоҳида Қуръон бирликка восита бўладиган нарсаларни келтириб, унга даъват этади. Биродарлар орасини ислоҳ қилиш, ўзаро алоқаларни ислоҳ қилиш каби. Булар мусулмонлар орасидаги бирликни қайта қуришга замин ҳозирлайди: “Мўминлар ҳеч шак-шубҳасиз оға-инилардир. Бас, сизлар икки оғаинингизнинг ўртасини ўнглаб қўйинглар! Аллоҳдан қўрқинглар — шояд У зот томонидан бўладиган раҳматга эришсангизлар”. ("Ҳужурот", 10-оят).\nАллоҳ таоло айтади: “Бас, Аллоҳдан қўрқингиз ва ўз ораларингизни ўнглангиз! Агар мўмин бўлсангизлар, Аллоҳ ва Унинг пайғамбарига бўйсунингиз!” ("Анфол" сураси, 1-оят).\nРасулуллоҳ саллаллоҳу алайҳи васаллам айтадилар: “Бир-бирингизга ғазаб қилманглар, бир бирингизга ҳасад қилманглар, бир бирингизга душманлик қилманглар, Аллоҳ таолонинг биродар бандалари бўлинглар. Мусулмонга биродари билан 3 кундан ортиқ гаплашмаслиги ҳалол эмас", дедилар.\nРасулуллоҳ саллаллоҳу алайҳи васаллам доимо ўзаро муҳаббатга буюрадилар. Мўминларни ўзаро тортишишдан, ғазаблашишдан қайтарадилар. Доимо уларни елкама-елка туришга чақрирадилар. Узотниниг суннатлари муаммоларнинг ечимини бирга излашни тақозо қилади. Дўппи тор келганда “Мен айтгандимку..”, “Нега ундай қилмадинг”, “Нега бундай қилмадинг?” дейиш у зотнинг суннталарига зид.\n3. Бўлинишда, ихтолоф қилишдан қайтариш.\nБирликка даъват этадиган Қуръоний услублардан бири очиқчасига бўлиниш, ихтилоф қилишдан қайтаришдир. Аллоҳ таоло айтади: “Ва Аллоҳ ҳамда Унинг пайғамбарига итоат қилингиз ва (ўзаро) талашиб тортишмангизки, у ҳолда сустлашиб, куч-қувватингиз кетур. Сабр-тоқат қилингиз! Албатта, Аллоҳ сабр қилгувчилар билан биргадир”. ("Анфол" сураси, 46-оят).\nАллоҳ таоло яна айтади: “Аниқ ҳужжатлар келганидан кейин бўлиниб кетган ва бир-бирлари билан ихтилоф қилиб, талашиб-тортишган кимсалар каби бўлмангиз! Ана ундайлар учун улуғ азоб бордир”. ("Оли Имрон" сураси, 105-оят).\n4. Мусулмонлар бир бирларига дўст бўлишлар.\nШунингдек, Қуръон дўстликка, яқинлашишга буюриб, умматни бир бўлишга чақиради. Мусулмонлар бир бирларига дўст бўлишлари, бир бирларини яхши кўришлари зарур. Шунда уларнинг устига Аллоҳ таолонинг раҳмати нозил бўлади, муҳаббатлари, дўстликлари, бирликлари учун осмондаги Барака эшикларини очади. Аллоҳ таоло айтади: “Мўмин ва мўминалар бир-бирларига дўстдирлар. Улар яхшиликка буюрадилар, ёмонликдан тўхтатадилар, намозни тўкис адо этадилар, закотни (ҳақдорларга) ато этадилар, Аллоҳ ва Унинг пайғамбарига итоат қиладилар. Ана ўшаларга Аллоҳ раҳм қилур. Шак-шубҳасиз, Аллоҳ қудратли, ҳикматлидир”. ("Тавба" сураси, 71-оят).\nУшбу оятларнинг барчаси бутун Ислом оламини ўзаро муҳаббатли бўлишга, нафрат туғдирадиган ҳар қандай ҳолатдан четда бўлишга чақиради.\n531 18:05 20.01.2022\n560 18:30 19.01.2022\nҚуръонни ёд олган маҳбусларнинг қамоқ муддати қисқартирилади – Дубай\n676 11:21 30.12.2021\nМасжидул ҳаромга кўзи ожизлар учун электрон Қуръон олиб келинди\n297 09:33 28.12.2021\nШайх Алижон қори: «Қуръон курслари ҳар бир вилоятда очилади»\n1360 11:10 15.12.2021


“Внуково”да тўпланган Ўзбекистон фуқаролари тўғрисида маълумот берилди. Уларга сохта чипталар сотилганмиди? - EFFECT.UZ\n“Внуково”да тўпланган Ўзбекистон фуқаролари тўғрисида маълумот берилди. Уларга сохта чипталар сотилганмиди?\n. 17:11 | 09.01.2021\nТашқи ишлар вазирлиги Москва шаҳридаги “Внуково” аэропортида ўзбекистонлик фуқаролар тўплангани тўғрисида баёнот берди.\nМаълум қилинишича, 2021 йилнинг 7-8 январь кунлари Россиянинг Royal Flight авиакомпаниясига қарашли Москва-Самарқанд йўналишидаги рейс бекор бўлиши сабабли Москва шаҳрининг “Внуково” халқаро аэропортида Ўзбекистон Республикаси фуқаролари тўпланган.\nХайрия ташкилотлари кўмагида “Внуково” аэропортидаги ватандошлар иссиқ овқат ва гигиена воситалари билан таъминланди.\nЭлчихонанинг тезкор чора-тадбирлари натижасида, бекор бўлган рейснинг барча йўловчилари (180 киши) “Азур Аир” авиакомпаниясининг (Россия) навбатдан ташқари рейси билан 2021 йил 9 январь куни соат 00:05 да Ўзбекистон Республикасига қайтарилган.\nМаълумот учун, аэропортда тўпланиб қолган фуқаролар уларга сохта чипталар сотилганини таъкидлашган эди. ТИВ ушбу баёнотда бу ҳақида ҳеч нима демаган.\n2021 йилдан гидрометеорология маълумотларини сотиб олинади\nТўрақўрғонда Хитойнинг “Фотон” маркали автомобиллари ишлаб чиқарилади


Салафийлар мавлид масаласида\nИБН ТАЙМИЯГА ҚАРШИ\nСалафийларнинг уммати исломияга қарши пайдо қилган қабиҳ бадъатларидан бири бу—мавлиди шарифни нишонламоқни ҳаром, деб даъво қилишларидир. Улар ўзларининг мавлиди шарифга нисбатан муносабатларини изҳори учун бир қанча рисолалар ҳам битишган.\nНосириддин Албонийнинг “Бидъат-улмавлид”, Солиҳ ибн Фавзон ал-Фавзоннинг “Ҳукм-ул иҳтифал бизикр-ил мавлидин-набавий”, Муҳаммад ибн Иброҳим Оли Шайхнинг “Ҳукм-ул иҳтифал билмавлид вар-родду ъала ман ажазаҳу”, Абдулазиз ибн Абдуллоҳ ибн Бознинг “Ҳукм-ул иҳтифал билмавлидин-набавий” номли рисолаларини мисол тариқасида келтириш мумкин. Салафийлик оқими аъзоларидан бири Абу Бакр ал-Жазоирийнинг айтишича эса, ҳатто мавлиди шариф маросимида сўйилган жонлиқнинг гўшти чўчқа гўштидан ҳам баттарроқ ҳаром эмиш.\nМавлид маросими бир неча юз йиллардан буён Ислом оламида кенг нишонланиб келинувчи амаллардандир. Муаррих Ибн Ҳиллигон "Вафоят-ул-аъён" асарида зикр қилишича, мавлид маросимини биз кўриб, эшитиб одатланган ҳолидай нишонлашни расман давлат миқёсида ташкиллаштирган дастлабки ҳукмдор Арбил (ҳозирги Ироқ) волийси - малик Музаффариддин Кўкбўр бўлган (1190-1233). Аллома ибн Касир раҳматуллоҳи алайҳ Малик Музаффарнинг бу хайрли тадбирларини мақтаб, таҳсинга сазовор эканига алоҳида урғу бериб, ўзининг “ал-Бидая ван-ниҳая” номли тарих асарида келажак авлод учун ёднома сифатида ёзиб қолдирган.\nМавлид Ислом оламида феълий ижмоъ йўли билан собит бўлган гўзал амаллардан биридир. Асрлар оша Ислом подшоҳлари, машойихлар, ҳадисшунослар, фақиҳлар, зоҳидлар ва қанча-қанча орифлар мавлид маросимини нишонлаб келишлари тарихдан маълуму-машҳурдир. Ҳофиз ибн Ҳажар ва бошқа уламоларнинг таъкидлашича ҳаттоки мавлид байрамининг суннати набавиядан истинбот қилинган асли ҳам бор. Шуни яхши эслаб қолиш керакки, Ибн Таймия ҳам мавлид маросимини бугунги издошлари каби инкор қилган эмас. Балки, айрим фатволарида “агар яхши ният билан қилинса унга ажр-савоб берилади”—деган.\nСалафийлар ва уларга хайрихоҳлар шуни билиб қўйсинларки, Ибн Таймия ўзининг машҳур “Иқтизоус-сирот” асарида айтади:\n“..шунингдек, бугунги кунда баъзи инсонлар насороларнинг Исо алайҳис-салом туғилган кунини нишонлашларига қиёсан, ёки Пайғамабар алайҳис-саломга камоли муҳаббатлари ва ул зотни улуғламоқ ниятида қилаётган янги тадбирларига келсак, Аллоҳ уларнинг бу бидъатлари учун эмас балки, муҳаббатлари ва ижтиҳодлари учун савоб беради”.\nМана шу иборада салафийлар шайхи ибн Таймия мавлид байрамининг савоби бор эканини тан олган ва исбот қилган. Бугунги салафийлар эса мавлид маросимларини гуноҳи азим ва ҳатто ширк дейишгача бориб етишди. Ибн Таймия юқоридаги иборасидан кейин яна шундай дейди:\n“Бас, мавлиди шарифни улуғламоқ ва уни байрам сифатида нишонламоқки, уни баъзи иснонлар қилиб келади, бунга яхши ниятлари, ва Расулуллоҳ соллаллоҳу алайҳи ва салламни улуғлаганлари учун ажри азим берилади. Чунончи буни сизга олдинроқ тақдим қилиб ўтгандим.” (Аҳмад Ибн Таймия. Иқтизоус-сирот. 297/Б).\nШундай экан, бу салафийлар мавлид масаласида ким тарафда туришибди?! На аҳли сунна билан бирга ва на шайхлари бўлмиш Ибн Таймия билан бирга?!\nАллоҳ барчамизни салафийларга қўшилиб қолишдан, шунингдек, уларга қўшилиб Ислом уламолари саҳоба ва тобеъинлар йўлидан ажраб қолишдан ва қиёмат куни бутун башарият ичида яккаланиб шарманда бўлишдан ўзи асрасин!


Интилувчан ёшларни тарбиялаётган маскан\n«Юксак ниятларга етишни мақсад қилган ва бу йўлда ҳеч иккиланмай ҳаракат қилган инсон, охир-оқибат ўзи истагани ва кутганидан ҳам зиёдига эришади. Бунга шубҳа қилма, чунки бу сўзларим ҳаётда тасдиғини топган» - деб ёзган эди «Фарзанднома» китобининг муаллифи Обиддин Маҳмудов.\nБу нечоғлик ҳақ гап эканлигини Жиззах давлат педагогика институти академик лицейи жамоаси амалда исботлаб келмоқда. Улар ўз олдиларига ана шундай мақсадларни режа қилиб қўйган ва буни уч йилдирки шараф билан уддаламоқдалар. Ёрқин мисол – халқаро миқёсда ўтказилаётган фан олимпиадалари.\nФото: 19 февраль, 2020 йил.\nФото: 12 март, 2020 йил.\nЖорий йилнинг 8-9 февраль кунлари ватанимиз пойтахтида Россиянинг НИЯУ МИФИ университети томонидан 14 ёшдан юқори мактаб, лицей ўқувчилари учун мўлжалланган математика ва физика фанларидан РОCAТОМ халқаро олимпиадаси бўлиб ўтди. Унда Россия, Aрманистон, Беларусь, Қозоғистон ва она юртимиз – Ўзбекистондан математик иқтидор эгалари иштирок этишди. Нуфузли олимпиадада ЖДПИ академик лицейи Aниқ фанлар (техник) йўналиши II босқич 204-гуруҳ ўқувчиси Вафо Тоғаев муваффақиятли иштирок этиб, ғолибликни қўлга киритди ва бу университетнинг талабаси бўлиш бахтига мушарраф бўлди.\n2020 йилнинг 5 апрель куни «Ҳамжиҳатлик формуласи – учинчи минг йиллик» халқаро математика олимпиадасида ватанимизнинг ақл гимнастикачилари муносиб қатнашиб, иккита кумуш, олтита бронза медалини қўлга киритдилар ва ўзларини буюк аждодларимизнинг муносиб ворислари эканлигини яна бир исботлаб бердилар. Ушбу олимпиада биринчи марта 2001 йилда ўтказилган. Ўзбекистонлик ўқувчилар илк маротаба 2016 йилда қатнашган ва бир нечта кумуш, бронза медалларига сазовор бўлишган.\nБу нуфузли олимпиада икки босқичдан иборат: биринчи саралаш босқичи масофавий шаклда ўтказилади. Иккинчи – якуний босқич эса ҳудудий майдонларда ташкил этилади. Мазкур олимпиадада бутун дунёдан энг иқтидорли 5-11 синф ўқувчилари бепул қатнашиш ҳуқуқига эга. Жорий йилда иқтидорли ўқувчиларни аниқлаш, уларни қўллаб-қувватлаш, фаолиятини илмий ва услубий жиҳатдан таъминлаб бориш, соҳада илғор миллий ва хорижий тажрибаларни оммалаштириш, улар асосида таълим муассасалари учун тавсия ва қўлланмалар ишлаб чиқиш, умумий ўрта таълим мактаблари ва академик лицей ўқувчиларини ўқитувчилик касбига йўналтириш мақсадида «Ҳамжиҳатлик формуласи – учинчи минг йиллик» халқаро математика олимпиадасининг якуний босқичи бўлиб ўтди.\nФото: 15 январь, 2020 йил.\nУнда Низомий номидаги ТДПУнинг вакилларининг иштироки таъминланди. Бунга Леонид Эйлер номидаги математикани қўллаб-қувватлаш Халқаро жамғармасининг 2019 йил 1/10-сонли расмий мурожаати асос бўлди. Шуни алоҳида айтиб ўтиш жоизки, бу йили олимпиаданинг саралаш босқичида 30та давлатдан 4000га яқин ўқувчилар қатнашиб, уларнинг ичидан энг юқори натижаларни кўрсатган 1577 нафар ўқувчи якуний босқичга таклиф қилинган.\nЎзбекистонлик ўқувчилар учун олимпиаданинг якуний босқичи Петр Великий номидаги Санкт-Петербург политехника университети ректори ва «Ҳамжиҳатлик формуласи – учинчи минг йиллик» халқаро математика олимпиадаси ташкилий қўмитаси раиси томонидан тасдиқланган Низом ва регламенти талаблари асосида Тошкент давлат педагогика университетида жорий йилнинг 28-февралида ташкил этилди. Унда Республикамизнинг энг иқтидорли 70 нафар ақл соҳиблари иштирок этишди. Шуни алоҳида таъкидлаб ўтиш керакки, ушбу нуфузли олимпиадада халқаро математика олимпиадаси (IMS) ғолиблари ҳам бор.\nБу халқаро танловнинг очилиш маросимида иштирокчилардан ташқари, ТДПУ ректори A.Умаров, илмий ишлар ва инновациялар бўйича проректор Б.Aбдуллаева, физика-математика факультети декани Ғ.Жабборов, Фан олимпиадалари бўйича иқтидорли ўқувчилар билан ишлаш департаменти раҳбари У.Раҳмонов, Халқаро математика олимпиадасининг Ўзбекистондаги координатори Ш.Исмоиловлар иштирок этишди. Шаффоф тарзда ўтказилган олимпиаданинг ёзма ишлари шу куни шифрланиб, ташкилий қўмитага юборилди ва уларни баҳолаш халқаро ҳакамлар томонидан амалга оширилди.\nФото: 9 январь, 2020 йил. Олмаота шаҳри.\nУнда ТДПУ «Умумий математика» ва «Математика ва уни ўқитиш методикаси» кафедралари профессор-ўқитувчилари ҳам иштирок этишди. Натижалар умумлаштирилгандан сўнггина эълон қилинди. Қувонарлиси шуки, ушбу халқаро олимпиадада она-Ватанимизнинг иқтидор эгалари иккита кумуш, олтита бронза медалини қўлга киритиб, ватанимиз байроғини яна бир бора кўкларга кўтардилар. Уларнинг етти нафари бухоролик мактаб ўқувчилари бўлса, саккизинчиси жонажон лицейимизнинг ифтихори – Вафо Тоғаевдир. У ушбу нуфузли танловда фахрли III ўринни қўлга киритиб, лицейимизга яна бир бронза медалини туҳфа этди.\nЛицейимизнинг мавқеини иқтидорли ўқувчиларимиздан ташқари, шу иқтидор эгаларини вояга етказувчи салоҳиятли ўқитувчилар ҳам кўкларга кўтармоқдалар. Улар ўқувчиларга дарс берибгина қолмай, ўз устларида мунтазам ишлаб, Республика ва халқаро миқёсда ўтказилаётган илмий конференцияларда қатнашиб, шунингдек, халқаро журналларда ўзларининг илмий мақолаларини эълон қилмоқдалар. Она тили ва адабиёт фани ўқитувчилари: Тўлқин Холжўраев, Сайёра Холқўзиева, Гулмира Кўчимова; биология фани ўқитувчилари: Дилором Бакирова, Гулзода Холжўраева; тарих фани ўқитувчилари: Баҳром Орзиқулов ва Гулбаҳор Орзиқулова; хорижий тил фани ўқитувчилари: Максим Жучков, Дилафрўз Умарова, Зуҳра Ғоипова, Шахноза Солиева, Мадина Жабборова, Малика Тилабова, Сабина Гадоева, Aдолат Болтабоеваларни бу борада фахр билан тилга олса бўлади.\nХулоса қилиб шуни айтиш мумкинки, Муиниддин Жувайний айтганидек: «Қобилият эгасининг бошини силамаслик – золимлик, истеъдоди йўқни тарбиялаш – жоҳиллик». Шундай экан, илмий изланиш йўлида халқимизнинг қора кўзлари учун бор иқтидоримиз ва билимимизни аямайлик, қадрли устозлар!\nЖиззах давлат педагогика институти академик лицейи Хорижий тиллар кафедраси мудири Озода Ҳайдарова, Она тили ва адабиёт кафедраси мудири Тўлқин Холжўраев.\nЎзбекистонда июль ойидан Volkswagen автомобиллари сотуви бошланиши режалаштирилмоқда\nЎзбекистонда ВМХ йўналишидаги трасса қурилади


Сўнгги бир ой ичида фермерларга 2019 йил учун пахта пулини бермаётган пахта тозалаш заводлари ва кластер корхоналари ҳақида Озодликка шикоятлар оқими кўпайди.\nҚорақалпоғистоннинг Хўжайли туманида давлатга пахта сотган 134 та фермер хўжалигига 2019 йилги ҳосил пули тўланмаган.\nДавлат билан тузилган шартномага мувофиқ¸ пахта пули 2019 йилнинг 31 декабрь кунигача фермер хўжаликлари банк ҳисобига ўтказилиши лозим эди.\nОзодлик билан суҳбатда бўлган хўжайлилик фермерлар пулни кечикиши сабабли кейинги ҳосилга тайёргарлик ишларини бошлашга қийналаётганликларини айтишади.\nХўжайли тумани ҳокимининг қишлоқ хўжалик масалалари бўйича муовини Ойбек Кудайбергеновнинг Озодликка айтишича, фермерлардан қарздорлик 6 миллиард сўмдан кўпроқни ташкил этади.\nЎзбекистон Вазирлар Маҳкамаси ҳузуридаги Қишлоқ хўжалигини давлат томонидан қўллаб-қувватлаш жамғармаси шу пулни тушириб бермаган.\nОзодлик пул нега кечикаётгани ҳақида Вазирлар Маҳкамасидан изоҳ ололмади.\nИсми сир қолишини сўраган хўжайлилик фермер қарийб 200 миллион сўм ҳосил пулини ололмай, сарсон бўлаётганини айтди:\n“Тумандаги 134 хўжалигини биронтасига пул тўланмаган. Шартномага кўра, завод агар пулни кечиктириб берса, ҳар бир кунига умумий пулнинг 0,4 фоизи миқдорида устама(пеня) тўлаши керак. Ҳозир юрист билан маслаҳатлашиб заводни судга бериш масаласини кўряпмиз”, - дейди фермер.\n- 6 миллиард сўмдан ошиқ пулни фонд тушириб бермаяпти. Фермерларга пул тўланмаса бу кейинги ҳосилга таъсир қилиши мумкин. Чунки булар кейинги ҳосилга тайёргарлик ишларини бошлашлари учун пул керак. Ҳозир фонд пулни тушириб бериши кутиб турибмиз, - деди Кудайбергенов.\n23 январь куни Сирдарё вилоят, Оқ олтин туманида қарийб юз нафар фермер аввал туман ҳокимлиги, сўнгра "Агробанк"нинг туман бўлими раҳбариятига 2019 йил пахта пулини беришни талаб қилиб борган эди.\nШунингдек, Фарғона вилоятининг Учкўприк, Ёзёвон, Андижоннинг Улуғнор, Самарқанднинг Оқдарё, Тошкент вилоятининг Оққўрғон туманларида юзлаб фермер 2019 йилги пахта ҳосили пулини олмагани ҳақида Озодлик хабар берган эди.


Фақатгина Ди Маттео "Челси" билан ЕЧЛда ғолиб бўлган. Мураббийнинг кейинги тақдири нима бўлди? / CHAMPIONAT.asia\n13:27Ойига 3 000 000 сўмгача бўлган пул ўтказмалари учун TBC Bank’дан 0% лик комиссия 0 13:09Кўпчилик Ўзбекистон терма жамоасини европалик мураббий бошқаришини хоҳлаяпти (Сўровнома якунлари) 18 12:54Жоау Феликс Францияга қарши ўйинга тайёр 0 12:30Адама Траоре "Барселона"га қайтиши борасидаги миш-мишларга муносабат билдирди 3 12:07"Интер" "Барселона" футболчисига қизиқмоқда 3 12:00АГМКни собиқ ўйинчилари жазолаган ўйиндан ГАЛЕРЕЯ 0 11:57"Тезкор студия". АГМК "Қизилқум"га таслим бўлди, бугун "Пахтакор" уйида, "Насаф" сафарда ўйнайди 9 11:37"Барселона" Роналду учун икки ўйинчисини таклиф қилди 58 11:16"Реал" "Рома" ҳимоячиси Ибанесга қизиқмоқда. Трансфер 25 млн еврога баҳоланмоқда 1 10:53"Милан" Дания терма жамоаси хавбеки Дамсгорга қизиқмоқда 2 10:36Olamsport: Ҳамюртимизнинг Мейвезер билан танишуви, дзюдочиларимиздан хушхабар ва бошқа хабарлар 0 10:26Евро-2020. Бугун тўртта ўйин бор 15 10:01"Тоттенхэм" Ааронсни 30 млн фунт эвазига харид қилиши мумкин. МЮ ва "Эвертон" ҳам ҳимоячи учун даъвогарлик қилмоқда 0 09:38"Барселона" Месси билан шартнома узайтирилганини пайшанба куни эълон қилмоқчи 34 09:17"Суперменнинг қайтиши". "Парма" Буффонни намойиш этди 3\nФақатгина Ди Маттео "Челси" билан ЕЧЛда ғолиб бўлган. Мураббийнинг кейинги тақдири нима бўлди?\nТеглар : ЕЧЛ Астон Вилла Челси БаварияРоберто ди Маттео\n"Челси" 2011/12 йилги мавсумдан буён биринчи марта ЕЧЛ финалига чиқди. Ўшанда "аристократлар" Мюнхенда "Бавария"ни таслим қилишган.\nЎшанда ноёб ходиса юз берган: Айтарли ҳеч ким танимайдиган, Андре Виллаш-Боашга ёрдамчи бўлган, Роберто Ди Маттео бўш қолган бош мураббий курсисини эгаллади ва Европа Чемпионлар Лигаси бош совринига эга чиқди.\nБеш йилдан буён мураббийликдан четда\nҲали тажрибасиз бўлсада, бундай муваффақиятдан сўнг Ди Маттео дарҳол Роман Абрамовичдан "совға" олди – икки йиллик шартнома. Лекин эртак кейинги мавсумдаёқ якунланди. 2012 йил ноябрь оийда италиялик АПЛдаги омадсиз серия оқибатида вазифасидан озод этилди: саккиз ўйинда икки ғалаба. Етакчи – "Ман Сити"дан – жамоа бор йўғи 4 очкога ортда қолаётганди, аммо Абрамовичнинг сабр "косаси тўлди" ва Ди Маттеога ЕЧЛ 5-турида "Ювентус"га йирик 0:3 ҳисобида бой берилган учрашувдан кейин чиқиш эшиклари кўрсатилди. Ўшанда "Челси" ЕЧЛ тарихида плей-оффга чиқа олмаган биринчи амалдаги ғолиб бўлганди.\nДи Маттео барча айбни ўзига олди ва диққат марказидан йўқолди.\nБиринчи "пауза" икки йил давом этди. Кейин у "Шальке" ва "Астон Вилла"да ишлади\nМураббий деярли икки йилга футболни тарк этди. Кейинроқ маълум бўлдики, у "Челси"дан маош олишда давом этган (саккиз миллион фунт), сабаби мутахасисснинг хайдалиши шунчаки расмиятчилик учун эди. Миш-мишлар Ди Маттеони топ-лигаларнинг кучли клубларига жўнатарди, лекин 2014 йил ноябрида у "Шальке" бошқарувини қўлга олади. Бу "муносабатлар" бор йўғи 7 ой давом этди: Ди Маттео олтинчи ўринни эгаллади, клубни Чемпионлар Лигасига олиб чиқа олмади ва раҳбарият билан янги мавсумга тайёргарлик борасидаги фикрлар тўғри келмагани учун ишсиз қолди.\n2016 йил июнида италиялик "Астон Вилла" билан икки йиллик шартнома имзолади. Мавсумлар оралиғида клуб трансферларга 50 млн фунт сарфлади, лекин Чемпионшипдаги 11 ўйинда бор йўғи 1 марта ғалаба қозонди ва 19-ўринни эгаллаб турарди. Тайинланганидан 124 кун ўтиб Ди Маттеони вазифасидан озод этишди.\nЎшанда қахрамонимиз "La Gazzetta dello Sport" мухбирига берган интервьюсида шундай деганди: "Мен кўп вақт давомида уйимдан узоқда бўлишга мажбурман. Ўйлашимча, оилам билан кўпроқ вақтимни ўтказишим зарур".\nКейинроқ Ди Маттео кўпи билан икки мавсум дам олишни режалаштирганини маълум қилди. Бироқ амалда беш йил футболдан четда қолди.\n2016 йил 3 октябрь – Ди Маттеонинг сўнгги иш куни.\nМураббийни "Астон Вилла"дан хайдашгани қаттиқ хафа қилган. 2019 йилдаёқ қайтмоқчи эди, лекин оиласига боғланиб қолган\n2019 йил сентябрь ойида Ди Маттео "The Athletic"га ҳаёти ҳақида интервью берди. Суҳбатнинг асосий қисмини эътиборингизга тақдим этамиз.\n• Ди Маттео АҚШ ва Хитойдан тушган бир нечта молиявий жиҳатдан қулай таклифларни рад этган, шу билан бирга инглиз клубларини рад қилди, бунга "Астон Вилла" сабаб эди. "Ҳаммаси тугаганида жуда қаттиқ жахлда эдим", – дейди Ди Маттео. – Биз лойиҳани муҳокама қилганимизда, биринчи мавсум оғир бўлишини айтган ва ҳамманинг фикрлари тўғри келганди. Биз плей-оффга чиқишни ният қилган, ўз олдимизга мақсад сифатида белгилаб олгандик – ва биз буни уддасидан чиқардик, аммо клуб бошқача [мураббийни вазифасидан озод қилиш] қарор қабул қилди.\nБиз 11 та учрашувда 7 бор дуранг ўйнадик, аммо ўтказиб юборилган голларнинг 5 тасини қўшиб берилган вақтда ёки ўйин сўнгида қўйиб юборгандик.\nЯкунда АПЛга қайтиш учун уларга қанча вақт керак бўлди? Уч мавсум. Бироз хафа бўлган бўлсамда, жамоа элитага қайтганидан хурсанд бўлдим".\n• Ди Маттео сўзларини такрорлаб оиласини соғинганини айтди. Шу билан бирга у Италиядаги отасининг саломатлиги билан муаммолари мавжудлигини ва уни қўллаб-қувватлашни истаганини айтди.\nИталиялик алоҳида таъкидларди – у қайта тирилди ва энди янада бахтлироқ. "Мен бугун бир неча йил олдингидан кўра, бахтлироқман. Вақтимни оилам даврасида ўтказганимдан жуда хурсандман. Бироқ энди янги саҳифа вақти. Ҳаётимда юз бераётган ва бўлиши мумкин бўлган ишлардан хаяжондаман.\nКейинги йил мен 50 ёшга кираман, бу катта рақам, аммо ғарбий мамлакатлардан эркак кишининг ўртача умри – 79 ёш. Мен ўзимни яхшироқ, ёшроқ хис қиляпман ва узоқ йиллар давомида мураббийлик қилмоқчиман. Балки мен янги жамоамни кейинги ҳафта ёки кейинги ойда танламасман, сабаби ҳеч қаерга шошилмаяпман. Бироқ мен яна мураббийликка қайтаман, фақатгина маъқул вариант бўлса етарли".\n• Ди Маттео тан олади: фаолияти давомида у таъсирчан эканлигини сезган – ҳар қандай омадсизликларни оғир қабул қилади. Янги жамоаси у ишидан завқ олишни ва футболчиларга ҳам уни ўтказишни истайди.\n"Мен ҳужумкор мураббийман, – дейди Ди Маттео. – "МК Донс" ва "Вест Бромвич"ни эсланг: биз голлар уриш бўйича лигада иккинчи натижани кўрсатгандик. Мен учун футбол учрашувини ютишдан завқли иш йўқ. Менга бу ёқади. Бу менинг ҳаётим. Энди мени фаолиятимнинг янги саҳифаси кутмоқда".\nАммо ҳозирча ушбу саҳифа бошланганича йўқ. 2020 йил ноябрь ойида Ди Маттео Швейцария ОАВларидан бири "20 Minuten"га футболни соғинаётгани, лекин қайтиш учун қулай фурсат бўлмаганини айтди. Мутахассис шу йил ёзда, кичик фарзанди ота-онасидан алоҳида ҳаётга қадам қўйганида, муҳим қарор қабул қилишга ваъда берди. "Биз аёлим Зои билан зарур нарсаларни йиғиштириб, ҳеч қандай чекловлар, иккиланишларсиз қаерга кўчиб ўтишимизни танлашимиз мумкин бўлади. Кейин маъқул таклиф тушса, мен тайёрман".\nБиз ҳам бунга тайёрмиз. Назаримизда, Роберто ҳали ҳам футбол оламини хайрон қолдиришга қодир.\n07 май 18:02:53\nопангиз факат таржима килади, мколани рус ёки европа сайтлари ёзади\ntarjimani ham aniq va saviyali qilishda ancha gap ko‘p.\n07 май 16:50:50\nKimga qandayu, bilmadim,lekin mana shu Nozima opani barcha maqolalarida mantiq,tushuncha bor. Anavi X.Xoliqov,Faxri deganlari òrgansa bòlardi .\n07 май 16:49:46\nBoldida eee namuncha Chelseani gapirdilaring!! MANCityni ham gapirilar tema topilar unga ham\nНима кераги бор барибир Челсини кучи Хозирги Ситига йетмаса керак.\n07 май 16:18:47\nМен ҳужумкор мураббийман, – дейди Ди Маттео. – "МК Донс" ва "Вест Бромвич"ни эсланг: биз голлар уриш бўйича лигада иккинчи натижани кўрсатгандик\nAynan bizning terma jamoamizga mos murabiy ekan\n07 май 15:40:38\nbarchasi uchun rahmat Master\n07 май 20:58:50\nYo yetadi 2 hafta oldin Cityni umuman imkon qoldirmay 1-0 yutdiku, ertaga ham uynaydi. Komandam Chelea tinmay chelsi haqida gaplashaverishlari yoqmayabdida, mancityni ham gapirsin\n07 май 19:55:09\nТом кетганми дийман\nТугри гапирди ечл ни амалдаги голиби бб кейинги йили ел ни олган ечл ни финалидан бир хафта один шунда бир хафтага шундай булган\n07 май 19:01:16\nКеча фактлар хакида укиетганимда кузим тушиб колди Челси ЕЧЛ ва ЕЛ ни амалдаги голиблигини бир вактда олган ягона жамоа экан. Бир томондан бундай натижага эришиш учун Челси каби амалдаги чемпион ЕЧЛ грух боскичида колиб ЕЛ га утиб голиб булиши керак. Шунда бир неча кун шу норасмий унвонда буларкан\n07 май 18:52:05\nshnzdmufc фойдаланувчининг фикрига жавоб бериш\nChunki u bu maqolalarni yozmiydi shunchaki tarjima qiladi shu sabab mantiq mano bor))\n07 май 18:35:31\nOshanda Skalke 04 Realga yaxshigina muommo tugdirgandi Sane ,Draksler va h,k,z\n07 май 18:30:21\nShunday bolgan Yevropa ligasini qolga kiritip yakunda Super kubokda Bavariya Imkoniyatni boy bergam\n07 май 18:01:32\n07 май 17:48:10\n07 май 16:11:02\nБизга олиб келинглар шу инсонди .\n07 май 15:41:31


Мактабгача таълим вазирлиги «Xabar.uz» журналисти кўтарган муаммога изоҳ берди\nМактабгача таълим вазирлиги «Xabar.uz» журналисти кўтарган...\n04.05.2018 14:47 1 484\n«Xabar.uz» ахборот-таҳлилий порталида «Отангга бор, онангга бор». Вазирлик ўз вазифасидан бехабарми?» номли мақола эълон қилинганди. Мактабгача таълим вазирлиги ахборот хизмати ушбу мақола вазирлик томонидан ўрганиб чиқилганини билдирди.\nМактабгача таълим вазирлиги мақолада кўтарилган муаммони ўрганиб қуйидагиларни маълум қилди:\nМақола муаллифи жорий йилнинг 28 март куни Вазирлар Маҳкамасининг 244-сонли «Болаларни давлат мактабгача таълим муассасаларига қабул қилиш бўйича давлат хизматлари кўрсатишнинг маъмурий регламентини тасдиқлаш тўғрисидаги» қарорига асосан Ўзбекистонда болаларни мактабгача таълим муассасаларига жойлаштириш юзасидан тушунмовчиликлар, сансанорликларга дуч келинаётганлигини баён этган.\nМуаллиф «Аризани ким кўриб чиқиш керак?» деган саволига Мактабгача таълим вазирлигининг мутахассисларидан жўяли жавоб ололмаганлигини танқид остига олган.\nВазирлик раҳбарияти томонидан ўтказилган ўрганиш натижаларига кўра, ҳақиқатдан ҳам вазирликнинг 215-52-79 телефон рақамига мурожаат бўлган. Ушбу мурожаатга вазирликка келган янги мутахассис тўлақонли жавоб бера олмаган ва девонхона бош мутахассиси Вазирлар Маҳкамасининг 2018 йил 28 мартдаги 244-сонли қарорига таянган ҳолда мурожаатчига жавоб қайтаришга ҳаракат қилган.\nМактабгача таълим вазирлиги янги тизим бўлганлиги ва янги бинога эндигина кўчиб ўтганлиги ҳамда вазирлик масъулларининг телефон рақамлари ҳали тўлалигича йўлга қўйилмаганлигини алоҳида таъкидлайди.\nМактабгача таълим вазирлигининг ҳозирда тест синовида ишлаётган www.mdo.uz сайтига вазирлик девонхонасининг телефон рақами вақтинча Ишонч телефони рақами сифатида жойлаштирилганлиги ҳам ушбу муаммони келиб чиқишида аҳамиятга эга. Сабаб, ҳар бир вазирлик ва идоранинг 24 соат мурожаатларни қабул қилувчи Ишонч телефони мавжуд бўлиши шарт.\nМактабгача таълим вазирлиги томонидан фуқаролар мурожаатини қабул қилиш учун махсус Ишонч телефон хизматини йўлга қўйиш учун тегишли идора ва алоқа компанияларига мурожаат этилган.\nАммо, бу сабаблар фуқаролар мурожаатини ўз вақтида кўриб чиқиш ва тезкорлик билан мурожаатчига жавоб қайтаришга тўсқинлик қилди дейишдан йироқмиз ва бу баҳона бўла олмайди. Шу боис, вазирлик маъмурияти мурожаатчига ушбу масалага жиддий эътибор қаратганлиги боис ўз миннатдорчилигини билдиради.\nВазирлик томонидан «Болани боғчага қандай жойлаштирасиз?» мавзусидаги кичик йўриқнома тайёрланди ва www.mdo.uz сайтига ҳамда ижтимоий тармоқларга жойлаштириш, шунингдек барча МТМда кўргазмали баннер сифатида жойлаштириш учун тавсия этилди.\nФото: Мактабгача таълим вазирлиги ахборот хизмати\n*ЭРИ – Электрон рақамли имзо. Фото: Мактабгача таълим вазирлиги ахборот хизмати\nбоғча Мактабгача таълим вазирлиги Xabar.uz


Фарғонада 19 ёшли йигит уни мазах қилиб, спиртли ичимлик олиб беришга мажбурлаган икки маст эркакни пичоқлади — Sof.uz\nФарғонада 19 ёшли йигит уни мазах қилиб, спиртли ичимлик олиб беришга мажбурлаган икки маст эркакни пичоқлади\n26.04 09:03 351 Жамият\nФарғона шаҳрида 19 ёшли йигит уни мазах қилиб, спиртли ичимлик олиб беришга мажбурлаган 44 ва 48 ёшли маст эркакни пичоқлади. Бу ҳақда ИИВ Тергов департаменти хабар берди.\nВоқеа 22 апрель куни соат 16:20 ларда юз берган. 19 ёшли А.О. Фарғона шаҳри Янги аср кўчасида яшовчи танишининг олдига келганида, унинг йўлини маст ҳолатдаги 48 ёшли С.А. ва 44 ёшли Н.Т. тўсган ва қурилиши якунланмаган бинога олиб кириб, спиртли ичимлик олиб келишга мажбурлаб, ҳақоратли сўзлар билан мазах қилган.\nЙигит ёнида бўлган ошхона пичоғи билан уларга жароҳат етказган.\nҲолат юзасидан Фарғона шаҳри бўйича ИИО ФМБ ҳузуридаги тергов бўлими томонидан йигитга нисбатан Жиноят кодексининг 104-моддаси 2-қисми «л» банди (қасддан баданга оғир шикаст етказиш) билан жиноят иши қўзғатилиб, процессуал тартибда ушланган.


Инсон организми учун энг фойдали ёнғоқ турлари\n10:48 / 03.06.2017\nЁнғоқлар ҳажми кичик бўлишига қарамай, фойдали моддаларга бойдир. Уларда витаминлар, минераллар, шунингдек "зарарли" холестерин даражасини пасайтиришга имкон берувчи монотўйинтирилган ва политўйинтирилган ёғлар мавжуд. Кўплаб клиник синовлар давомида ёнғоқларнинг таомларга қўшилиши организмга ижобий таъсир қилиши, моддалар алмашинувини нормаллаштириши ва иммунитетни ошириши исботланган. Бунга уларнинг анча калорияли маҳсулот эканини қўшсак, енгил тамадди қилиш учун мукаммал егуликка эга бўламиз.\nШундай бўлса-да, уларни эртадан кечгача ейиш мақсадга мувофиқ эмас. Ёнғоқнинг ҳар бир тури фақатгина меъёрида истеъмол қилинганда, ўзига хос озуқавий ва шифобахш хусусиятларга эга бўлади. Don't Panic ёнғоқларнинг фойдали хусусиятларига оид мақоласи билан бўлишди.\nБу ёнғоқ B2, B12, A, D C, E, K витаминлари ва кўплаб бошқа моддаларга бой. Бундай ёнғоқларда айниқса альфа-линол кислотаси кўп бўлади. Шу боис юрак ритмини нормаллаштиришда ёнғоқларнинг шу тури истеъмол қилинади. Сезиларли натижаларга эришиш учун мутахассислар кунига 8 тагача ёнғоқ истеъмолини тавсия қилишади.\nЁнғоқ кучли аллергия қўзғатувчи маҳсулот ҳисобланади, шунинг учун уни истеъмол қилишда меъёрга риоя қилиш лозим. "Дори" сифатида истеъмол қилинганда кунига 30 грамм кифоя қилади. Хандон писталар B6, Е витаминларига бой, шунингдек уларда етарлича мис, марганец, фосфор ва муҳим микроэлементлар мавжуд. Хандон писта қон таркиби ва жигар фаолиятини яхшилайди ҳамда юрак-қон томир касалликлари ривожланишини олдини олади. Уларни ҳар куни истеъмол қилиш ўпка ва бошқа органлар саратони хавфини камайтиришга ёрдам беради.\nТехник жиҳатдан ерёнғоқ дуккакли ўсимликлар туркумига киради. Ерёнғоқ асаб тизимининг нормал фаолияти, ДНК ва РНК синтези, миянинг тўғри ишлаши учун зарур бўлган филат - B9 витаминига бой. Ерёнғоқни меъёрида истеъмол қилиш мия фаолиятини рағбатлантиради, кексайганда эса мияни ақлий фаолият заифлашувидан ҳимоялайди.\nПеканнинг пўстлоқдаги ҳосиллари зайтунларга ўхшайди, шу боис унинг иккинчи номи - "зайтун-ёнғоқ". Пеканнинг шакли ва таъми оддий ёнғоққа ўхшаб кетади. Пекан 70 фоиз ёғлардан иборат, шунинг учун уни ёғли маҳсулотлардан алоҳида истеъмол қилиш тавсия этилади. Ёнғоқнинг ушбу тури кўплаб озуқавий ва фойдали моддаларга бой, шунингдек унда саратон ҳужайралари ўсишини тўхтатувчи Е витамини турларидан бири мавжуд. Пекан айниқса авитаминоз, чарчоқ, камқонлик ва иштаҳасизликда фойдалидир.\n19:19 / 09.03.2018\nСевимли мультфильм қаҳрамонларимиздан 14 доно маслаҳат\n23:35 / 06.03.2018


Хамма янгиликлар / 01.06.2017\nЗоопаркида умумий ҳисобда 28 та Legoдан ясалган ҳайвонлар пайдо бўлди.\nЎзбекистон Конституциясининг 80, 93, 108, 109 моддаларига киритилган, Сенат томонидан 27 майда тасдиқланган ўзгаришлар президент томонидан тасдиқланди.\nОсиё тараққиёт банки томонидан Ўзбекистоннинг 9 вилоятлар ҳудудида 29 минг дона уйларни барпо этиш учун 500 млн доллар маблағ ажратилади.\nРоссия Ўзбекистон билан эришилган келишувлар доирасида 2017 йилда хом нефть етказиб беришни бошлайди\nЁнғинларнинг ёниш майдони ўртача 200 метр.кв.ни ташкил қилади.\nЎзбекистон фуқароларининг биометрик паспортлари ва фуқаролиги бўлмаган шахсларнинг биометрик ҳаракатланиш ҳужжатларини ҳисобга олиш ва йўқ қилиш тартиби ҳақида президент фармони тасдиқланди.\nАвтомобиллар сўмда сотилсада, лекин уларнинг нархи долларнинг расмий давлат курсига боғлиқлигича қолади. Янги нархлар аввалгиларига нисбатан ўртача 30% га оширилган, айрим ОАВлар хабарига кўра нархлар яна 25-30 %га ошиши мумкин.\nЯнги фильм ўзбек халқининг фашизм устидан ғалаба қилиш учун қўшган улкан ҳиссасига бағишланган, фильм шу йил якунига қадар тайёр бўлади.\nТез кунларда сел тошқинлари билан боғлиқ муаммолар ҳал этиш ва Чирчиқ дарёси атрофида истиқомат қилувчи аҳолини муҳофаза қилиш мақсадида турли вазирлик ва хизматлар мутахассислари иштирокида махсус комиссия тузилади.\nИлгарироқ Фарғона клуби раҳбариятида ўзгаришлар юз бергани ҳақида хабар берилганди\n2017 йилнинг 1 июнидан 12 июлига қадар Россиянинг Москва, Санкт-Петербург, Сочи ва Қозон шаҳарларига келган чет эл фуқаролари 1 сутка ичида рўйхатдан ўтишлари шарт.\nМикрокредитга буюртмалар банк томонидан уч иш кунида кўриб чиқилади\nОлий Мажлис Қонунчилик палатаси спикери ўринбосари Борий Алихоновнинг айтишича,ҳозирда Орол денгизи бўйича махсус ҳужжат - Конвенция ишлаб чиқилмоқда


Оила – тарбия – бахт! | "Маърифат" тарғиботчилар жамияти\n+998 95 1708778\nОила – тарбия – бахт!\n(15-май Халқаро оила кунига бағишланади)\n“Тарбия биз учун ё ҳаёт - ё мамот, ё нажот - ё ҳалокат, ё саодат - ё фалокат масаласидир”\nКўп олимлар ўз тадқиқотларида маънавий таназзулнинг асосий омиллари бўйича қатор изланишлар олиб боришди, ҳар хил қизиқарли таҳлилий маълутолар асосланди, лекин буларнинг ичида одамни ташвишга соладиган бир қараганда эътиборсиздек туйиладиган, лекин оқибати таназзулга, жоҳилликка олиб борадиган бир омил, яъни оилада фарзанд тарбиясига эътиборсизлик иллати миллатнинг маънавий танназулининг асоси десак ҳечам муболаға бўлмайди.\nХўш нега бугун ота-оналар ўртасида фарзанд тарбиясига эътиборсизлигини кўрсатиб бермоқда? Фарзанди тарбияси билан шуғулланишига қандай омиллар тўсқинлик қиляпти? Ота-оналар тарбиявий ёндашувларини биладими? Мазкур саволлар бизнинг масала юзасидан ҳамма учун бирдек аҳамиятга эга оптимал ечим топиш вазифасини олдимизга қўймоқда. Бугун бутун дунёда инсон капитали учун кураш, энг катта сармоя фарзандни яхши билимли бўлишига, тарбиясига тикилаётган бир вақтда фарзанд тарбиясига эътиборсизлик иллати кучайиб бораётганлиги ҳаммамизни ташвишлантиради.\nЎзбекистон Республикаси Президентининг 2017 йил 28 июлдаги “Маънавий-маърифий ишлар самарадорлигини ошириш ва соҳани ривожлантиришнинг янги босқичга кўтариш тўғрисида”ги Қарорида оилада фарзанд тарбиясига эътиборсизлик ички таҳдид сифатида қайд қилиниб, унга қарши самарали кураш олиб бориш вазифаси қўйилди.\nЮқоридаги масалани нечоғлик хавотирли ва долзарблиги тўғрисидаги мулоҳазаларни асослашда Республика Маънавият ва маърифат маркази томонидан бугунги мураккаб мафкуравий жараёнларни илмий-амалий жиҳатдан атрофлича таҳлил қилиш, баҳолаш, устувор йўналишларни аниқлаб, уларнинг аҳоли турли қатламларига таъсирини ўрганиш ва зарур мақсадли ва манзилли тавсиялар ишлаб чиқиш мақсадида, жойларда ўтказилган сўровлар натижаларидан мисоллар келтириш мумкин. Жумладан, мазкур ташхис ишларида аҳоли орасида Ота-оналарнинг фарзандига яхши тарбия бериши учун нима ҳалақит бераяпти деб ўйлайсиз? деб берилган саволга Навоий (60%), Жиззах (57,4%), Сирдарё (57%), Самарқанд (53%), Бухоро (44%) вилояти ҳамда Тошкент шаҳрида (50%) ота-оналар тарбия методларини билмайди ва тарбиядаги оиланинг масъулиятини англамаслиги деб жавоб беришган, бу кўрсаткичлар ота-оналарнинг фарзанд тарбиясига эътибор борасида масалани жиддий ўйлаб кўришларини тақазо қилади.\nДемак биз оилада фарзанд тарбиясига эътиборсизлик ички таҳдидини мазмун моҳияти, унинг инсон, халқ, миллат учун аянчли оқибатлари тўғрисида аҳоли орасида кенг кўламдаги мақсадли ва манзилли профилактика тадбирларни олиб боришимиз мақсадга мувофиқ. Зеро, буюк олим Имом Ғаззолий айтганидек “Болалар ота-оналарига берилган бир омонатдир. Боланинг қалби ҳар қандай нақшу тасвирдан холи бир қимматбаҳо гавҳардир. У қандай нақш солинса, қабул қилади, қаёққа букилса, эгилади. Агар яхшиликка ўргатилса, шу билан ўсади ва шу асосда камолот ва саодатга эришади. Унинг савобига ота-онаси ҳам, ҳар бир муаллиму устозлари ҳам шерик бўладилар. Агар ёмонликка одатлантирилса, ҳайвонлардек ўз ҳолига ташлаб қўйилса, охир-оқибат ҳалок бўлади. Гуноҳи эса унинг тарбияси учун жавобгар бўлганларнинг гарданига тушади”.\nТарбия масалаларига эътиборсиз қаралган вазиятда юзага келадиган кўнгилсизликлар ҳам, у келтириб чиқарадиган зарарли оқибатлар ҳам барчамизни огоҳликка даъват қилмоғи лозим. Аммо бугун қайсидир даврада шу ҳақда фикр билдирилса аксарият ота-оналарда масалага дахлдорлик билан эмас, аксинча ўз лоқайдликларини хастпўшлаш учун сизга: “Ҳозир замон жудда қийин бўляпти, тирикчилик учун югурмасанг бўлмаса!”, “Катта бўлса йўлини топиб кетади”, “Нима қилай болаларим ейман, ичаман дейди, кийим кечагини айтмайсизми, бизга осон эмас...”, “Ҳа энди ўзи омон бўлса, тарбияси бир гап бўлар...” деб жавоб беришади.\n“Ҳа энди ўзи омон бўлса, тарбияси бир гап бўлар...” Ахир бундай бепарволик миллатнинг маънавий таназзулига олиб бормайдими?\nБугун мазкур масалани ҳар бир ота-она бу борада олиб бораётган ишларига бир назар ташлаб кўришлари лозим. Зеро, илм-фан ва таълим изчил ривожланиб бораётган бир даврда ҳеч шак-шубҳасиз тарбия таълимнинг асосида туриши шартдир. Шундай экан, илм-фан таълим-тарбия асосида олиб борилиши мақсадга мувофиқдир.\nҚолаверса ота-оналарни фарзанд тарбияси масъулияти тўғрисида Конституциямизнинг 64-моддасида ота-оналар ўз фарзандларини вояга етгунларига қадар боқиш ва тарбиялашга мажбурдирлар, деган қоида мустаҳкамлаб қўйилган.\nБундан ташқари, фарзандининг тарбияси билан қизиқмаган, етарлича ғамхўрлик кўрсатмаган ота-оналар Ўзбекистон Республикаси Маъмурий жавобгарлик тўғрисидаги кодексининг 47-моддаси билан айбланадилар.\nЭътибор қилиб қараладиган бўлса, унда “ота-оналар ўз фарзандларини вояга етгунларига қадар боқиш ва тарбиялашга мажбурдирлар”, дейилган моддага бу ерда икки мажбурият бор. Бири - боқиш, иккинчиси - тарбиялаш. Бизда бола боқиш муаммоси, яъни боламга нима едириб-ичирсам экан, деган муаммо йўқ. Бунинг тасдиғига мамлакатимизда ҳар икки оиланинг бирида ўз шахсий автомашинасига эгалиги, АҚШнинг Калифорния университети олимлари ўтказган тадқиқотларда жаҳоннинг энг бахтли 158 та мамлакати орасида Ўзбекистонимизнинг 44-ўринга чиққанининг ўзи жавоб.\nБироқ иккинчи мажбурият - тарбиявий мажбуриятни таъминлашда ота-оналар кўпроқ муаммога дуч келмоқда. Яъни, пули кўп, бироқ болани қандай тарбиялаш керак, деган саволларга жавоблари - кам. Уларда педагогик компетентлилик - билим, кўникма, малака, хоҳиш етишмаётгани сезилмоқда деб такидлайди педагогика фанлари доктори, профессор М.Қуронов ўзининг “Бугун ҳар бир ота-она педагог бўлиши керак” деб номланган мақоласида.\nДемак бугунги кунда ота-оналар кўпроқ тарбиялаш мезонлари ва методлари ҳақида ўйлашлари лозим.\nXXI асрда баркамол фарзанд тарбиясининг негизи сифатида оила (ота-она), мактаб (педагог), маҳалла (қўни-қўшни, нуронийлар, маҳала фаоллари), ижтимоий муҳит (тенгқурлари, атрофидаги инсонлар) ўз мавқеини сақлаб қолаверади.\nШахсни тарбиялаш қуйидаги манбалар асосида амалга оширилиши мумкин:\nмуайян тизимли, узлуксиз тарбиявий, дастурий таъсир орқали;\nидеал, намуна тимсолида ўз-ўзини тарбиялаш, такомиллаштириш;\nижтимоий муҳитдаги шахслараро муносабатда таҳлил қилиш, ибрат олиш воситалари ёрдами билан хулқ-одоб, фикрлаш малакаларини эгаллаш;\nаждодларимиз яратган бадиий, фалсафий, санъат асарларини ўзлаштириш орқали янги хислатларни ўзлаштириш кабилар.\nБугун ҳар бир ота-она педагог бўлиши, тарбия методларини пухта ўзлаштирмоғи лозим, чунки фарзанд таълим-тарбиясига тикилган сармоя - энг яхши ишончли сармоядир.\nПедагогика фанлари доктори, профессор М.Қуронов ўзининг “Бугунги ҳар бир ота-она педагог бўлиши керак” деб номланган мақоласида бугунги ота-оналарнинг фарзанд тарбиялашдаги таъсирчан методлар тўғрисида қуйидаги қарашларини илгари суради. Жумладан олимни таъкидлашича фарзанд тарбиясидаги энг таъсирча метод бу- ўргатиш методи. Чунки унинг ичида тушунтириш ҳам бор, суҳбат ҳам бор, кўрсатиш ҳам бор, айтиш ҳам бор, намуна ҳам бор. Бу методнинг қадр-қимматига икки мисол келтираман. 1/ Пайғамбаримиз (с.а.в.) айтадилар: “Албатта, кишининг фарзандига одоб ўргатмоғи(таъкид бизники.(М.Қ.) бир ўлчам нарсани садақа қилмоғидан кўра яхшироқдир” 1 . 2/ Бу усулнинг ХХI асрдаги моҳияти Президентимиз айтган қуйидаги педагогик ҳикматда яққол кўриниб турибди: “Маънавият тарбиянинг энг таъсирчан қуроли экан, ундан оқилона фойдаланиш, болаларимизни ватанпарварлик, ростгўйлик, ҳақсеварликка ўргатиш керак бўлади...”.\nХулоса ўрнида шуни айтиш керакки, оилада фарзанд тарбияси - оила бахти, фарзандларнинг тарбияли етук инсон бўлиб етишидаги ота-онанинг саъй-ҳаракати ҳисобланади. Оиладаги фарзанд тарбияси унинг келажакда ким бўлиб етишишида муҳим ўрин тутади. Демак, бола оилада жамиятнинг қиёфасини кўради, бўлажак фуқаронинг табиати, дунёқараши ва ахлоқий қиёфаси оилада шаклланади ҳамда шунга кўра камол топиб боради.\nФарзандларимизни илм-фан ва таълим-тарбия асосида вояга етказиш мақсадга мувофиқ, ўз ўрнида тарбия маънавият билан чамбарчас боғлиқдир. Зеро, ёшлар келажак эгалари ҳисобланади. Ёшларимиз маънавий камолотида эса маънавий тарбия катта аҳамият касб этади.\nЭнг муҳими, фарзандларимиз тарбиясига этиборли бўлайлик, айнан шу мезон болаларимизни маънан ва руҳан соғлом, ота-боболарига, тарихимизга, Ватанимизга, она тилимизга, ўз миллий қадриятларимизга ҳурмат билан қарайдиган баркамол бўлиб ўсиб унишининг асосидир. Қолаверса мазкур маънавий индикаторлар оила бахтини, мустаҳкамлиги ва аҳиллигини таъминловчи маънавий омил ҳисобланади.\nХазрат Жабборов – Республика Маънавият ва маърифат маркази, Миллий ғоя ва мафкура тадқиқотларини ташкил қилиш бўлим бошлиғи, психология фанлари бўйича фалсафа доктори (PhD)\n← Нашрлар рўйхатига қайтиш\nТекстни белгилаб Ctrl + Enter тугмаларини босинг


9-тур, 25 октябрь, соат 22:15\nЛуис Суарес (21, 48, 85)\nБорха Бастон (10)\n90+5' Ўйин якунланди. "Барселона" навбатдаги 3 очкони қўлга киритди ва ўз очколарини 21тага етказганча "Реал" билан тенглашиб олди\n90+5' Суарес тўртинчи голини уриши мумкин эди. Ҳимоячилар ва дарвозабон бир амаллаб хавфни бартараф этишди\n90+3' Эдди Паскуалга огоҳлантириш берилди. У Бускетснинг оёғидан тепди\n90+3' Қарши ҳужум пайтида Неймар жарима майдончаси кириб борди ва йиқилди. Пенальти йўқ\n90+2' Капа ва Неймарга "сариқ"\n90+1' Пике сариқ карточка олди\n85' ГООООООЛ! Луис Суареееес, 3:1! Неймарнинг узатмасидан кейин уругвайлик футболчи тўпни жарима майдончаси ичида кўкраги билан қабул қилди ва аниқ зарба билан яқин бурчакни нишонаг олди. Хет-трик!\n84' Ҳакам Маскеранога тўғридан-тўғри қизил карточка кўрсатди! Тушунарсиз? Ҳакамни ҳақорат қилдимикин? Балки\n83' Фоллар сони жуда кўп бўлмоқда. Мауро дос Сантос сариқ карточка олди\n81' Суарес 3 ҳимоячини алдаб жарима майдончасига кирди, аммо тўртинчисига тўпни олдирди\n80' "Эйбар"нинг қарши ҳужуми мезбонлар учун тахликали чиқди. Дарвозабон майдончасидаги ҳужумчи томон етказилган узатмани Браво эгаллаб олди\n79' Вуҳ! "Эйбар" дарвозабони сўнгги ҳимоячи вазифасни жуда яхши бажармоқда. У яна бир марта жарима майдончасини ташлаб чиқди ва тўпни тепиб юборишга улгурди\n77' Қарши ҳужум пайтида Суарес Неймарни яккама-якка вазиятга чиқарди, аммо Риесго дарвозани ташлаб чиқди ҳамда тўпни тепиб юборди\n76' Бу сафар жарима зарбасини Ракитич тепди. Зарба аниқ чиқмади. Устун ёнидан ўтиб кетди\n75' Яна Неймарга нисбатан фол ишлатилди. Дарвозагача 21 метр...\n73' Дарвозабоннинг олдинга чиқиб кетганини кўрган Суарес деярли майдон марказидан зарба берди. Тўп дарвоза устидан ўтиб кетди\n72' Қарши ҳужумда Мунир ўнг қанотдан олдинга ўтди ва Неймар томон узатма берди. Тўни ҳимоячи эгаллаб олди\n71' "Эйбар" футболчилари қарши ҳужумга ўтаётганида Матьё тўпни эгаллади ва бирин-кетин 3 рақибдан ўтиб, чап қанотдан жарима майдончасига узатма берди. Тўп мезбон футболчисига бормади\n67' Давид Хунка огоҳлантирилди. Алвеснинг оёғидан тепгани учун\n65' Неймар жарима зарбасини ўзи тепди, бироқ тўп жонли деворга тегиб қайтди\n64' Шундоққина жарима майдончаси доирасида ичида Неймарга нисбатан фол ишлатилди. Яхши нуқта\n63' Суарес Неймарни яккама якка вазиятга чиқаришга ҳаракат қилди. Ҳимоячи тўпни дарвозабонга узатишга улгурди\n60' Эскаланте огоҳлантирилди, майдон марказида Неймарнинг оёғидан тепгани боис\n57' Мезбонлар яхши имконият. Олис масофадан етказилган узатмадан сўнг альба тўпни жарима майдончасига бурди. Суарес-Неймар-Суарес узатмаларидан кейин Луис зарба берди. Зарба унчалик кучли чимади, боз устига тўп Риесгонинг ўзига борди\n55' "Барса"да бирданига иккита ўзгариш: Сандро Рамирес ўрнига Мунир ал-Ҳаддодий, Бартра ўрнига Жереми Матьё туширилди\n54' "Эйбар"да ўзгариш. Симоне Верди жароҳат олиб, майдонни тарк этди. Унинг ўрнига Серхи Энрич тушди\n52' Меҳмонлар бурчак тўпини ўйинга киритишди. Жарима майдончаси ташқарисидан бош билан берилган зарба пайтда "Эйбар" ҳужумчиси офсайдда қолди. Браво эса тўпни мушти билан уриб юборишга улгурганди\n50' Ракитич сариқ карточка олди. Ўйиндаги дастлабки огоҳлантириш\n48' ГООООЛ! Суарееес, 2:1! Неймар ҳимоячилардан тўпни олиб қўйди ва жарима майдончасига кириб, Суаресни тўп билан таъминлади. Луис кучли зарба билан дарвозани ишғол қилди!\n45+1' Биринчи бўлим якунланди. Ҳозирча "Барселона" - "Эйбар" - 1:1. Танаффус\n44' Неймарнинг зарбасидан сўнг тўп яқин устун ёнидан ўтиб кетди\n43' Жарима майдончаси ташқарисида Суаресга нисбатан фол ишлатилди\n42' Алвес жарима майдончаси ташқарисидан та ноаниқ зарба йўллади\n40' Вууууҳ! Алвес йўқ жойдан тўпни олдириб қўйди ва меҳмонлар жарима майдончасига ёриб киришди. Ҳужумчи Бравони алдаб ўтди ва дарвозага зарба берди. Пике жамоасини голдан қутқарди!\n38' Устунлик "Барса" томонида. Меҳмонлар яхши ҳимояланишмоқда\n35' Вуҳ! Альбанинг узатмасидан кейин Рамирес тўпни дарвоза томон буришга ҳаракат қилди, аммо ҳаракат муваффақиятсиз чиқди\n30' "Эйбар" ҳимоячиси жарима майдончаси ташқарисидан зарба йўллади. Тўп тўрга ён томондан тегди\n30' Мезбонларни Суаресни олдинга бошлашди. Риего жарима майдончасини тарк этди ва тўпни боши билан уриб, вазиятдан узоқлаштирди\n25' Алвес Ракитич билан "девор" ўйнаб жарима майдончасига кирди, аммо шерикларига пас бера олмади, тўп сакраётганди.\n24' Ракитич жарима майдончаси ташқарисидан зарба йўллади. Зарба кучли чиқмади\n21' ГОООООЛ! Луис Суарееес, 1:1! Жуда чриойли комбинация! Неймар-Бускетс-Рамирес узатмаларидан кейин Суарес бош билан яқин масофадан дарвозани ишғол қилди!\n19' Алвеснинг узатмасига интилаётган Неймарни ҳимоячи жарима майдончаси ичида ютариб юборди. Ҳакам пенальти бермади\n17' Неймар жарима майдончасига кирди ва тўпни орқага — 11 метрли нуқта атрофига узатди. ҲИмоячи тўпни майдон ташқарисига тепиб юборди\n15' "Барса" бурчак тўпини ўйинга киритди. Каталонияликлар бурчак тўпини гол урмай қўйишганига анча бўлди. Бу сафар ҳам бундан мустасно бўмлади\n12' "Эйбар" ҳимоячиси майдон марказида тўпни бош билан орқага уриб юборди. Суарес тўпни эгаллаб олишига сал қолди, иккинчи ҳимоячи тўпни дарвозабонга етказди ва хавф бартараф этилди\n10' ГОООООЛ! Кутилмаганда, "Эйбар" ҳисобни очди! Борха Бастон, 0:1! Меҳмонлар ҳужумчиси бирга бир вазиятга чиқиб, икки ҳимоячи орасида бир амаллаб зарба берди. Тўпни Браво қайтарди. Қайтган тўпни Бастон бўш қолган дарвозага жойлади!\n8' "Барса" жарима тўпини ўйинга киритди. Суарес бош билан тўпни юқорига қайтарди, Рамиреснинг ўткир бурчак остидан йўллаган зарбаси муваффақиятли чиқмади ва майдонни тарк этди\n4' Алвес ўнг қанотдан олис устун томондаги узатма берди. Суарес тўпни ерга туширмасдан тепди. Тўп дарвоза тўрига ён томондан келиб тегди\n4' "Эйбар" футболчиси жарима майдончаси ташқарисидан аниқ зарба йўллади.\n3' Бизга Мессини намойиш қилишди. У ВИП-ложада кастюм-шим, галстукда ўтирибди\n2' Суарес офсайдда қолди\n' Диққат! "Барселона" ва "Эйбар" жамоалари майдонга чиқиб келишди. Ўйин бошланиш арафасида


Ўзбекистон U-23 жамоаси Осиё кубогини ғалаба билан бошлади - 02.06.2022, Sputnik Ўзбекистон\nЎзбекистон U-23 жамоаси Осиё кубогини ғалаба билан бошлади\nБиринчи ўйинда Ўзбекистон U-23 терма жамоаси Туркманистон устидан ғалаба қозонди. 02.06.2022, Sputnik Ўзбекистон\nu-23 осиё кубоги-2022\nТОШКЕНТ, 2 июн — Sputnik. Мамлакатда старт олган футбол бўйича U23 Осиё кубогида Ўзбекистон терма жамоаси биринчи учрашувни муваффақиятли ўтказди. Бу ҳақда Миллий олимпия қўмитаси хабар берди.Тошкентдаги "Пахтакор" стадионида Туркманистон U23 жамоасига қарши ўтказилган баҳсда ўзбекистонлик ёш футболчилар 1:0 ҳисобида рақибларидан устун келишди. Учрашувнинг 75-дақиқасида Улуғбек Ҳошимов муаллифлик қилган гол Ўзбекистон терма жамоасига ғалаба келтирди. Унинг пеналтидан йўллаган зарбаси аниқ бўлди. Шу тариқа Ўзбекистон U-23 Осиё Кубогини муваффақият билан бошлади. Энди Тимур Кападзе шогирдлари иккинчи ўйинни 4 июнь куни Қатарга қарши ўтказади. 7 июнь куни эса Эрон U23 жамоаларига қарши баҳс олиб борилади.“Қатар ва Эроннинг ўйинларини ўрганиб чиқдик. Бу мусобақада кучсиз жамоанинг ўзи бўлмайди. Жамоага бошқа клубдан янги қўшилган йигитлар билан олдинга қўйилган вазифани уддалаймиз”, - дейди Ўзбекистон ёшлар терма жамоаси бош мураббийи Темур Кападзе ўйиндан кейин ташкил этиш матбуот анжуманида.Ўзбекистон 1−19 июнь кунлари футбол бўйича U23 Осиё кубогига мезбонлик қилмоқда. Мусобақалар Тошкент ва Қарши шаҳридаги стадионларида бўлиб ўтмоқда. Ўзбекистон миллий жамоаси Эрон, Қатар ва Туркманистон билан А гуруҳидан ўрин олган.\nфутбол, u-23 осиё кубоги-2022, ўзбекистон\n© Фото: Ўзбекистон футбол ассоциацияси Ўзбекистон U-23 терма жамоаси Туркманистон устидан ғалаба қозонди\n© Фото: Ўзбекистон футбол ассоциацияси\nБиринчи ўйинда Ўзбекистон U-23 терма жамоаси Туркманистон устидан ғалаба қозонди.\nТОШКЕНТ, 2 июн — Sputnik. Мамлакатда старт олган футбол бўйича U23 Осиё кубогида Ўзбекистон терма жамоаси биринчи учрашувни муваффақиятли ўтказди. Бу ҳақда Миллий олимпия қўмитаси хабар берди.\nТошкентдаги "Пахтакор" стадионида Туркманистон U23 жамоасига қарши ўтказилган баҳсда ўзбекистонлик ёш футболчилар 1:0 ҳисобида рақибларидан устун келишди.\nЎзбекистон U-23 терма жамоаси Туркманистон устидан ғалаба қозонди\nУчрашувнинг 75-дақиқасида Улуғбек Ҳошимов муаллифлик қилган гол Ўзбекистон терма жамоасига ғалаба келтирди. Унинг пеналтидан йўллаган зарбаси аниқ бўлди.\n© Ассоциация футбола УзбекистанаСборная Узбекистана по футболу на матче с Туркменистаном.\nСборная Узбекистана по футболу на матче с Туркменистаном.\nШу тариқа Ўзбекистон U-23 Осиё Кубогини муваффақият билан бошлади. Энди Тимур Кападзе шогирдлари иккинчи ўйинни 4 июнь куни Қатарга қарши ўтказади. 7 июнь куни эса Эрон U23 жамоаларига қарши баҳс олиб борилади.\n“Қатар ва Эроннинг ўйинларини ўрганиб чиқдик. Бу мусобақада кучсиз жамоанинг ўзи бўлмайди. Жамоага бошқа клубдан янги қўшилган йигитлар билан олдинга қўйилган вазифани уддалаймиз”, - дейди Ўзбекистон ёшлар терма жамоаси бош мураббийи Темур Кападзе ўйиндан кейин ташкил этиш матбуот анжуманида.\nЎзбекистон 1−19 июнь кунлари футбол бўйича U23 Осиё кубогига мезбонлик қилмоқда. Мусобақалар Тошкент ва Қарши шаҳридаги стадионларида бўлиб ўтмоқда. Ўзбекистон миллий жамоаси Эрон, Қатар ва Туркманистон билан А гуруҳидан ўрин олган.


ЎзА - Қоғознинг тили бўлса эди...\nҚоғознинг тили бўлса эди...\n23.01.2018 16:45 Чоп этиш версияси\n– Нашрларда касбий маҳорат муаммо...ми?\n– Тилимизга беписандлик бизни ташвишга солмоқда.\n– Газетани бир киши томонидан тайёрланишини қандай баҳолаш мумкин?\n– Қоғоз агар мақсадсиз, бемаъни сўзлар учун ишлатилса, увол эмасми?\nБундан 25-30 йил олдин республикада саноқли газета ва журналлар фаолият юритарди. Бугун босма оммавий ахборот воситалари сони мингдан ошди. Соҳада ихтисослаштирилган нашрларнинг вужудга келиши албатта қувонарли ҳол. Бугун биргина халқ таълими тизимида қарийб 70 та газета ва журнал мавжуд. Спортга, хусусан, тиббиётга оид ҳам нашрларимиз талайгина. Тўғри-да, “чумчуқ сўйса ҳам қассоб сўйсин”. Масалан, “Қишлоқ ҳаёти” газетасига мос мақолаларни қурилиш ё солиқ соҳасидаги нашр муҳаррири қай даражада тайёрлаши мумкин? Шу нуқтаи назардан журналистиканинг ихтисослашувига сўнгги пайтларда катта эътибор қаратилаётгани айни муддао. Бу ижобий жараён шак-шубҳасиз матбуот, журналистика, ноширлик ривожига хизмат қилаётир.\nАммо “танганинг иккинчи томони” ҳам бор-да. Айрим ихтисослашган нашрларда таҳрир ва мақолаларни соф ўзбек тилида тайёрлаш борасида муаммолар мавжуд.\nШунингдек, соҳада нодавлат нашрлар қамрови кенгайиб бораётгани ҳам мамлакатда демократик тамойилларнинг тантана қилишида муҳим омил ҳисобланади. Лекин айрим “тадбиркор”лар газета, журнал, китоб чиқариб, соҳани бизнесга айлантираётганликлари ҳам бор гап. Бу масала бўйича Президентимиз Шавкат Мирзиёев Ўзбекистон ижодкор зиёлилари вакиллари билан ўтказган тарихий учрашувида жиддий фикрлар билдирганди.\nБир пайтлар санъат “юлдузлари”нинг оилавий жанжали, ажралишлари тўғрисидаги миш-мишли мақолалар бу газеталар бозорини чаққон қиларди. Хайриятки, сўнги вақтларда бундай “чаққон” газеталардан ўқувчиларнинг ҳафсаласи пир бўлиб, уларнинг бозори касодга учради. Аммо бу нашрларда касбий маҳорат (профессионализм) муаммолигича қолмоқда. Акс ҳолда Ўзбекистон матбуот ва ахборот агентлиги томонидан ўз ваколати доирасида чиқарган тақдимномаларининг сони тобора кўпайиб кетмасди. Ўтган йилнинг ўзида бундай тақдимномалар сони қарийб 150 тага етди. Афсуски барча таҳририятлар ҳам бундан ижобий хулоса чиқаргани йўқ. Айрим нашрлар таъсис ҳужжатларида (масалан, Низомда) “маънавият ва маърифат, ёшлар тарбиясига ҳисса қўшмоқчимиз” мазмунидаги чиройли ваъдалар беришади. Лекин амалда акс ҳолатни кузатяпмиз.\nАйниқса, муқаддас она тилимизга беписандлик бизни ташвишга солмоқда. Ҳеч бир замонда газета ва журналларда бугунги кун даражасидаги имловий хатолар, мантиқсиз сўзлар қўлланилмаган десак, асло муболаға бўлмайди. Қуйидаги жумлага эътибор беринг: “Фильмларда салбий ролларни ижро этиб халқнинг меҳрини қозонган актёр Жавоҳир Зокиров...” (“Воҳа” газетаси, 18 январь). Қани мантиқ? Ж.Зокиров айнан салбий ролларни ижро этгани учун эмас, балки ролларни юксак маҳорат билан талқин этгани боис шуҳрат қозонган бўлса керак?!\nГазеталардаги хатолар ҳақида бундан олдинги мақолаларимизда ҳам мулоҳаза юритгандик, хусусан “Ноёб дунё” газетаси хусусида. Газета муассисларига тақдимнома чиқарганимиз билан ҳаличага таҳририят манзили Қорасув – “Корасув”, нашрга масъул эса “маъсул”лигича қолган. 8 бетдан иборат газета интернетдаги маълумотлар асосида бир киши (Н.Икрамов) томонидан тайёрланган. Ўзбек олимларининг ихтиролари ҳақида бирорта ҳам мақола берилмаган (27 ноябрь сони мисолида). Ёки Бухорода чоп этилаётган “Маънавият сарчашмаси” газетасининг 2017 йил 14 декабрь сони имловий-мантиқий хатолар бўйича газеталар орасида ўзига хос рекорд ўрнатди. Қандай қилиб бу нашр маънавият сарчашмаси бўлиши мумкин, агар саводсизликка хизмат қилаётган бўлса... Газета мутасаддилари яна бир жойда уни “вилоятимиздаги ягона иқтисодий нашр”, бошқа жойда “маданий-маърифий, ижтимоий, иқтисодий ва ҳуқуқий газета” деб таништирмоқда. Бу “ягона нашр”нинг адади бор-йўғи 280 нусхани ташкил қилган. Бир саҳифаси тўлиқ теледастурдан иборат. “Тўғридан тўғри” кўрсатуви “ТўҚридан—тўҚри”, “Ҳаловат кўчаси” –“Ўаловат кўчаси”, “Ҳидоят сари”—“Ўидоят сари”, “Менинг боғим” эса “Менинг боҚим” шаклида берилган. Ёки “Одобнома ойлиги” “Одобгома ойлиги” деб чоп этилган. XXI асрдаги газетада ҳеч қандай дизайн, матбаа сифати йўқ. “Олтин аср” журналининг ташкил бўлгандан бери бори-йўғи 5 та сони нашрдан чиқди. Ва ҳар бир сони юздан ортиқ жиддий хатолар билан! “Фаровон юрт” нашри ҳам ўтган йилдаги сонлари билан бу борада етакчилик қилди. Бу ҳам етмаганидек, газетанинг ўтган йилги бир неча сонларида бериб келинаётган Эркин Эрмат қаламига мансуб “Суиқасд” қиссасида миллатимизнинг одоб-ахлоқ меъёрларига зид, ёшлар тарбиясига салбий таъсир ўтказувчи шаҳвоний ҳолатлар тасвирланган. “Зулфияхоним” номли нашрда эса деярли Зулфияхоним издошларини кўрмаймиз. Бундай мисолларни кўплаб келтириш мумкин.\nҚоғоз юртимизга миллион-миллион хорижий валюта эвазига четдан олиб келинади. Қоғоз ҳам ахир бебаҳо неъматдир. Қоғоз агар мақсадсиз, бемаъни сўзлар учун ишлатилса, увол эмасми? Қани энди бечора қоғоз ҳам тилга кирганда эди...\nЎзбекистон матбуот ва ахборот агентлиги етакчи мутахассиси\nМуаллиф ҳақида: Шоқаҳҳор Салимов 1958 йил туғилган. 1992-2006 йилларда Ўзбекистон Миллий телерадиокомпаниясида радиоэшиттиришлар бўлими мудири, бош муҳаррир, бошқарма бошлиғи ўринбосари лавозимларида ишлаган. 2017 йилдан буён Ўзбекистон матбуот ва ахборот агентлигининг ахборот-таҳлил гуруҳида ишлаб келмоқда.


"Оҳангаронцемент" миллийлаштирилиши мумкин\n30 ноябр 2020, Тошкент вақти: 16:07\nЎзбекистон Россиянинг “Оҳангаронцемент” ширкатидаги активларини миллийлаштириши мумкин. Бу ҳақда Қозоғистоннинг “Деловая неделя” нашри хабар тарқатди.\n“Оҳангаронцемент”нинг миллийлаштирилишига мазкур ширкатда олиб борилаётган текширувлар давомида молиявий қаллобликлар, солиқларни яшириш каби ҳолатлар аниқлангани сабаб бўлиши мумкин.\nОзодлик радиоси “Оҳангаронцемент”да бошланган текширувлар ҳақида 15 прель куни хабар берган эди.\n“Оҳангаронцемент” мамлакатдаги цемент ишлаб чиқарувчи етакчи корхоналардан бири бўлиб, 2006 йилда Россиянинг “Евроцемент груп” холдинги таркибига қўшиб олинган.


Туркия НАТОнинг Инжирликдаги базасини ривожлантиришга рухсат бермаяпти\n12:54 / 04.11.2016\nГермания НАТОнинг Инжирликдаги (Туркия) базаси ривожига 58 миллион евро инвестиция қилмоқчи бўлди, бироқ Анқара бундай қилишга йўл қўймаяпти. Бу ҳақида 4 ноябрь, жума куни Die Welt газетаси хабар берди.\n"Туркия томон қурилиш ишларига рухсат бермади, бу бизни йўлдан қайтармоқда", - деди вазирлар маҳкамасига сўров йўллаган "яшиллар" парламентарийси Агнешка Груббер.\nБазани ривожлантириш ишлари жорий йилнинг июнь ойи охирида бошланиши керак эди, бироқ бу ГФР ва Туркия ўртасидаги зиддиятлар туфайли чўзилиб кетди. Хусусан, можарога 2 июнда қабул қилинган Усмонийлар империясида арман геноцидига доир Бундестаг резолюцияси сабаб бўлган. Шундан кейин Анқара узоқ вақт немис парламентарийларига базага келишга рухсат бермади, бунга жавобан ГФР ўз ҳарбийларини қайтариб олиш билан таҳдид қилди.\nТахминан 26 миллион евро немис разведкасининг Tornado самолётлари учун аэродром қурилиши ва контейнерлар сотиб олишга сарфланиши режалаштирилган. Яна 30 миллион еврога мобил пункт яратилиши кўзланган. Уларнинг пойдевори эса 2 миллион еврога тушади. Бугунги кунда Инжирликдаги базада 240 нафар германиялик ҳарбий хизмат қилмоқда.\nТуркия Германия инвестиция Инжирлик базаси


02 март 2021, Тошкент вақти: 10:38\nТошкентдаги энг йирик улгуржи бозорларидан бири - “Ўрикзор”да солиқ ходимлари текширув бошлади. Тадбиркорларга кўра, бир неча дўкон муҳрланиб, айрим савдогарларнинг товарлари мусодара қилинган. Бозор маъмурияти текширувлар пиёз можароси боис ҳибсга олинган бозорқўмлар иши доирасида бўлаётганини билдирди.\n17 йилдан буён “Ўрикзор” бозорида савдогарлик қиладиган, ўзи ва бизнеси хавфсизлигини ўйлаб исми айтилмаслигини сўраган тадбиркор йигит бозорни солиқчилар босганини Озодликка айтаркан, бундай деди:\n“5 кундан бери “Ўрикзор”да солиқчи акалар текшираяпти. Ҳужжатлар жойида бўлса ҳам дўконларни печатлаб, молларимизни олиб чиқиб кетмоқда. 5 кундан бери ҳамма дўконини очишга қўрқиб ўтирибди. Чунки ким дўконини очса, барибир айб топишмоқда. Улар кетишини кечгача кутиб, кетганларидан кейингина дўконларни очаяпмиз. Чунки биз дўкон учун кунига 100 минг сўмдан аренда пули тўлаймиз. Ҳеч бўлмаса, аренда пулини топишимиз керакку. Тадбиркорни талашдан бошқа иши йўқми, буларни? Солиқ пули тўласак, бозорга аренда пули тўласак, 2 кишини иш билан таъминласак, яна нимани текширади бу солиқчилар?”\n"Ўрикзор" бозоридаги муҳрланган дўконлар. Сурат 12 ноябрь куни олинди.\nЎзини таништирмаган бошқа бир тадбиркорнинг айтишича, бозорнинг озиқ-овқат бўлимида ҳам анчагина маҳсулот мусодара қилинган:\n“Ўрикзор”нинг озиқ-овқатлар бўлимида давлат солиқ инспекцияси ходимлари томонидан текширув ўтказилиб, бир неча юк машинасида маҳсулотлар тадбиркорлардан тортиб олинган”.\nЯна бир тадбиркорга кўра, бозор омборхоналари ҳам текширилган:\n“Ҳаммани қақшатаяпти. Айниқса, контейнерда ишлайдиганларни ёмон қилишаяпти. Яқиндагина Даврон исмли йигитнинг памперсларини олиб кетишди”.\n“Ўрикзор” бозори маъмуриятидан олинган маълумотга кўра, бозорда текширув ўтказаётган солиқчилар Республика солиқ қўмитаси ходимлари бўлиб, улар қарийб бир ойдан бери бозорнинг молиявий аҳволини тафтиш қилмоқда.\n“Бу текширувлар бошланганига бир ойча бўлди. Олдинги раҳбаримиз пиёз можораси билан боғлиқ иш бўйича ушланганди. Солиқчилар шу иш бўйича очилган жиноят иши доирасида текшираяпти. Текширув қонуний равишда ўтказилаяпти. Бозор ўз ишни давом эттираяпти. Тадбиркор фаолиятига тўсқинлик қилиш ҳолатлари бўлмади”, деди “Ўрикзор” бозори мулозимларидан бири.\nОзодлик “Ўрикзор” бозорида текширув ўтказаётган солиқчилар гуруҳи билан боғланишга ҳаракат қилди, бироқ имкони бўлмади.\nБозор мулозими тилга олган пиёз можаросини Озодлик аввал бир неча бор ёритган.\nОзодлик Тошкентда 11 бозорқўм икки ойдан бери ҳибсда сақланаётгани ҳақида 23 августда хабар қилган эди.\nБош прокуратура мулозимига кўра, бозорлар раҳбарлари, жумладан, “Ўрикзор” бозори раҳбари давлат заҳирасидаги пиёзнинг чириб кетгани учун очилган жиноят иш доирасида қўлга олинган.\nУшбу жиноят иши доирасида сентябрь ойида Тошкентдаги собиқ “Ипподром”¸ ҳозирги “Чилонзор буюм савдо комплекси”да ҳам текширув ўтказилиб, бозор фаолияти тафтиш қилинган эди.\nШу кунларда “Ўрикзор”дан ташқари Тошкентнинг Изза мавзесидаги металл билан савдо қилувчилар бозорини ҳам солиқчилар босгани айтилмоқда.


ГРИППНИНГ АСОРАТИ ЎЗИДАН-ДА ЁМОН » Кизилтепа тумани хокимлиги\nКизилтепа / Ахборот хизмати / Маколалар / ГРИППНИНГ АСОРАТИ ЎЗИДАН-ДА ЁМОН\nМаколалар / Фукароларга\nАзиз тумандошлар! Бугун навбатдаги тумов каби қарши олаётганимиз гриппнинг одаморганизмига таъсири ва асоратлари тўғрисида барча маълумотларга эгасизми? Грипп респираторсинциал инфекция, аденовирусли ва риновирусли каби вируслар орқали чақирилувчи ўткир респиратор вирусли инфекция (ЎРВИ)ларга киради. Маълумотларга кўра, Марказий Осиё давлатларида ҳар йили 40 миллион одам бу касаллик билан оғрийди. Бир йилда катта ёшлилар камида икки марта, болалар эса уч мартагача касалланиши мумкин.\nБу касаллик юқори нафас йўллари яллиғланиши билан кечади. Касаллик манбаи фақат одам ҳисобланади. Бемор касалликнинг илк кунларида йўталиб, аксириб атрофга кўп миқдорда вирус тарқатади. Фақатгина 7-10 кунларга келиб бу ҳол тугайди. 6 ойликкача бўлган чақалоқлардан ташқари ҳамма гриппга мойил.\nКунлар совиши билан касаллик кўпаяди. Гриппнинг кўп тарқалган ва хавфли асоратларидан бири пневмония. У яъни пневмония, касалликнинг исталган даврида кузатилиши мумкин. Кейинги ўринда гайморит, фронтит, отит ва бошқалар учрайди. Бундан ташқари, гриппдан кейин асаб тизими менингоэнцефалит, полиневрит, радикулит каби жиддий асоратлар ҳам кузатилиши мумкин.\nКеч куз, қиш ойлари ва эрта баҳорнинг эпидемия кутиладиган совуқ кунларидан аввал касалликнинг олдини олиш учун гриппга қарши вакцина олиш, 4 қават докали ниқоб тақиб юриш, эпидемия вақтида кўпчилик йиғиладиган жойларга бормаслик тавсия этилади. Мавсумга мос кийининг. Кундалик овқатланиш тартибига риоя этинг. Иммунитетингиз тушиб кетишига йўл қўйманг.\nУй шароитида қўлланиладиган тадбирлар.\n1. Беморни алоҳида хонада, иссиқ тўшакда ётқизинг. Сочиқ ва идиш-товоғини алоҳида қилинг. Хона ҳарорати 20-22 даражадан паст бўлмасин, хонани тез-тез шамоллатинг. Кунига уч марта исириқ тутатинг.\n2. Бемор кўп миқдорда суюқлик ичишини назорат қилинг. Унга лимонли чой, наъматак дамлаб беринг.\n3. Ўзбошимчалик билан даволашга ҳаракат қилманг. Шифокор келгунича антигриппин, афлубин каби дорилардан бирини бериш мумкин, холос.\n4. Шифокор кўрсатмасидан кейин беморда соғайиш кузатилмаса ёки аҳволи оғирлашса, тез тиббий ёрдамга мурожаат қилинг.\nДиққат! Грипп билан оғриган беморнинг ҳаммомда чўмилиши, бошини ювиши, спиртли ичимликлар истеъмол қилиши қатъиян ман этилади. Булар беморни менингит, энцефалит касалликлари ва бошқа кўнгилсиз оқибатларга олиб келиши мумкин. Грипп билан оғриётган беморга шифокор рухсатисиз ҳар турли дори-дармонлар бериш мумкин эмас. Унутманг, антибиотиклар вирусга таъсир қилмайди. Ёдда тутинг, гриппнинг ўзидан кўра қолдирадиган асоратлари кўпроқ хавфлидир.\nтуман СЭО ва ЖСБ эпидемиология ва иммунопрофилактика бўлими мудири.\n\nМаколалар / Янгиликлар авг 11, 2021\n\nАНТИБИОТИКЛАР ВИРУСДАН ҲИМОЯ ҚИЛА ОЛМАЙДИ.\nЯнгиликлар / Фукароларга авг 20, 2020\n


Тожикистон расмийлари йил охирига қадар тарифлар оширилмаслигига ваъда берди\nТожикистон расмийларининг ваъда беришларича, электроэнергия, сув, алоқа ва коммунал хизматлар учун тарифлар йил охирига қадар оширилмайди.\nТожикистон Адлия вазирлиги 2 июл куни Тожикистон президентининг «COVID-19 юқумли касаллигининг Тожикистон Республикаси ижтимоий-иқтисодий соҳасига таъсирини бартараф этиш тўғрисида»ги фармонининг матнини эълон қилди. Унда таъкидланишича, “корхоналарнинг ишлаб чиқариш ҳаражатларини камайтириш, мамлакатда ишлаб чиқариладиган маҳсулотлар баҳоси, аҳолига пуллик хизматлар нархи ва инфляция даражаси кўтарилмасиги мақсадида” электроэнергия, сув, ирригация, алоқа ва коммунал хизматлар тарифларини кўтариш масаласини кўриб чиқиш 2020 йил охирига қадар қолдирилади.\nХизматлар, айниқса электрэнергия учун тарифларнинг оширилиши аҳолининг катта қисми томонидан норозиликларни келтириб чиқаради. Расмийлар тарифларнинг оширилиши ҳаражатларни қоплаш учун зарурлигини айтади.\nПрезидент фармонига кўра, аҳолининг муҳтож қатламига, жумладан 1941-1945 йиллардаги Улуғ Ватан уруши иштирокчиларига, ижтимоий пенсия олувчиларга, ногиронларга, етимларга, қаровсиз болаларга, кам таъминланган оилаларга, меҳнат мигрантларининг оилаларига, боқувчисини йўқотганларга энг кам иш ҳақи (400 сомони ёки $40) миқдорида бюджетдан ташқари ва давлат бюджетининг заҳира маблағлари ҳисобидан бир марталик ёрдам кўрсатилади.\nТожикистон раҳбари COVID-19 туфайли тиббиёт назоратида бўлган фуқароларни меҳнатга қобилиятсизлик варақалари билан таъминлаш ва товон тўлаш юзасидан топшириқ берди. Тиббиёт кўригида бўлган ва коронавирус инфекциясига чалинган фуқароларга ёрдам “бюджетдан ташқари ва давлат маблағлари ҳисобидан” беғараз кўрсатилади. Аввалроқ, COVID-19 чалинганлар ва уларнинг қариндошлари мамлакат тиббиёт муассасаларида тўлалигича ўз ҳисобларидан даволанганликларини айтишган эди.\nФармонда таъкидланишича, COVID-19 туфайли ўз фаолиятини тўхтатишга мажбур бўлган кичик ва ўрта тадбиркорлик субъектлари 2020 йилнинг 1 майидан 1 августига қадар давлат мулкида ижара тўлашдан бутунлай озод қилинади. Тожикистон парламентининг қуйи палатаси 24 июн куни ҳукуматининг COVID-19 юқумли касаллигининг Тожикистон ижтимоий-иқтисодий соҳасига таъсирини бартараф этиш мақсадида аҳолига, кичик ва ўрта бизнесга имтиёзлар бериш борасидаги таклифини тасдиқлади.


ИСТЕЪМОЛ СОДАСИНИНГ 3 ТА ФОЙДАЛИ ХУСУСИЯТИ\nИстеъмол содаси ҳар бир хонадонда бор бўлган маҳсулот. Уни уй бекалари асосан турли пишириқлар пиширганда ишлатишади. Бу ажойиб маҳсулот саломатлик ёки уй-рўзғор ишларидаги муаммоларнинг арзон ечими бўлиши мумкин. Истеъмол содасини қўллаш борасидаги қимматли тавсияларни қуйида келтириб ўтамиз.\nСутда эритилиб, асал қўшилган 1 чой қошиқ сода — қуруқ йўтални даволаб, балғам ажралиб чиқишини яхшиловчи шифобахш ичимликдир. Юмшатиш билан бирга, сода антисептик хусусиятга ҳам эга бўлиб, томоқ оғриганда содали сувда чайилса, яхши натижа беради.\nАгар сиз сутни хушламасангиз, 1 литр қайноқ сувда 1 ош қошиқ содани эритиб, дамламадан тўйиб нафас олинг. Аралашмага қарағай, эвкалипт ёки розмарин эфир мойларидан қўшсангиз, яна ҳам яхши самара беради.\nЖиғилдон қайнашидан бир зумда халос этувчи ичимликни тайёрлаш учун чорак қошиқ содани ярим стакан сувда эритамиз. Сода ошқозондаги ортиқча кислотани нейтраллайди. Бундай ичимликни ичгач дарров енгил тортасиз. Шунинг учун ҳам сода кўп йиллар давомида ошқозон яраси касалликларида тез ёрдам воситаси бўлган. Бироқ бундай усулдан тез-тез фойдаланиш тескари натижани бериши мумкин: кислота ажралиб чиқиши ортади. Шундай экан, содани бошқа даво воситалари бўлмаган ҳолдагина ишлатиш мумкин.


Президентим ишончи, кўксимга қадалган мукофот масъулиятимни минг карра оширди\nМамлакатимизда ёшларни ҳар томонлама қўллаб-қувватлаш, рағбатлантириш, янги ғоя ва марралар сари йўналтириш борасида кенг кўламли ишлар амалга оширилмоқда. 30 июнь — Ёшлар куни сифатида белгиланиб, ушбу сана юртимиз бўйлаб кенг нишонланмоқда. Жорий йилда ҳам Ёшлар куни катта тантана қилиниб, сана муносабати билан бир гуруҳ ёшлар давлатимизнинг юксак мукофотлари билан тақдирланди.\nЎзбекистон Республикаси Президенти Шавкат Мирзиёев Ёшлар кунига бағишланган тантанали маросимда иштирок этиб, нутқ сўзлади ҳамда мукофотларни ўз эгаларига топширди. Улар орасида Олий Мажлис Қонунчилик палатаси ҳузуридаги Ёшлар парламентининг раиси, “Келажак бунёдкори” медали билан тақдирланган Шаҳноза Жолдасова ҳам бор.\nШаҳноза Жолдасова билан юртимиз ёшларига яратилаётган имкониятлар, Президентимиз маърузасида илгари сурилган ташаббуслар ҳамда келгусидаги вазифалар хусусида суҳбатлашдик.\n— Сиз давлатимизнинг юксак мукофотларидан бири — “Келажак бунёдкори” медали билан тақдирландингиз. Aввало, ушбу мукофот билан табриклаймиз.\n— Раҳмат. Мен ҳозир дунёдаги энг бахтли ёшлардан бириман. Сабаби, Ёшлар кунида “Келажак бунёдкори” медалини шахсан давлатимиз раҳбарининг қўлидан олиш бахтига муяссар бўлдим. Бу ёшда юксак мукофотга эга бўлиш шарафли ва бир вақтнинг ўзида масъулиятлидир. Жамиятимизнинг бир кичик аъзоси сифатида айта оламанки, биз бугун оддий ёшлар эмасмиз. Биз учун дунёларга етарли имконияту шароитлар яратиб берилган. Биз бугун Янги Ўзбекистоннинг янги ёшларимиз! Фикрим исботи сифатида биргина жорий 2021 йилнинг мамлакатимизда “Ёшларни қўллаб-қувватлаш ва аҳоли саломатлигини мустаҳкамлаш йили”, деб эълон қилинганини таъкидламоқчиман. Бу ёшларга давлат сиёсати даражасидаги эътиборнинг ёрқин ифодасидир. Ўзбекистон Президенти ёшларни Янги Ўзбекистон бунёдкорлари сифатида эътироф этиб, уларга катта ишонч билдираётган экан, биз ҳам янги замонда янгича ташаббуслар, янгича ютуқлар, креатив ғоялар билан фаоллик кўрсатишимиз, Ўзбекистоннинг эртанги куни, пойдевори сифатида майдонга чиқишимиз шарт.\n— Президентимиз Шавкат Мирзиёев 30 июнь — Ёшлар куни муносабати билан Ўзбекистон ёшлари ва талабалари форумида иштирок этиб, маъруза қилди. Форумнинг бевосита иштирокчиси сифатида ушбу маърузанинг мазмун-моҳияти, ёшлар фаолиятидаги аҳамияти ҳақида тўхталсангиз.\n— Тошкент Ботаника боғида бўлиб ўтган “Учинчи Ренессанс бунёдкорлари” шиори остидаги форумда Президентимиз мисли кўрилмаган даражадаги ташаббусларни, биз сира кутмаган янгиликларни айтиб ўтди. Ўзбекнинг ҳар бир қоракўз фарзанди учун кенг имкониятлар тақдим этилди. Давлат раҳбари томонидан ёшларга берилган имкониятлар уларга куч-ғайрат ва мотивация бағишлади, деб баралла айта оламан.\nДарҳақиқат, Ўзбекистонда ёшларни билимли ва малакали қилиб тарбиялаш, жаҳон стандартларига мос келувчи илғор кадрлар қилиб етиштириш учун пухта ўйланган узоқ муддатли изчил тизим амалга оширилмоқда. Форумда ҳам олдимизда турган дастлабки ислоҳотлар сифатида мактабгача таълим тизимидан тортиб, олий таълим, фан, маданият, санъат, жисмоний тарбия ва спорт каби соҳаларни тубдан ислоҳ қилишга қаратилган топшириқлар айтиб ўтилди.\nЖумладан, янги ўқув йилидан 22-28 фоизли 3 йиллик таълим кредити 14 фоизга туширилиб, 7 йилга бериладиган бўлди. Кредитни қоплашга йўналтириладиган маблағлар эса солиқдан озод қилинади. Дунё миқёсида ТОП-1000 таликка кирган олий таълим муассасаларини битирган ва четда илмий иш қилган ёш мутахассисларга қўшимча ҳақ тўлаш тизими жорий этилади. Ипотека дастури доирасида уй-жой сотиб олиш учун ёш оилаларга қўшимча 2 мингта квота ажратилиб, ушбу мақсадлар учун бюджетдан 60 миллиард сўм маблағ йўналтирилиши, шунингдек, ёш оилаларнинг ипотека кредитини қайтаришга тўлаган маблағлари даромад солиғидан тўлиқ озод қилиниши энди оёққа тураётган ёш оилаларга катта кўмак бўлади.\nБундан ташқари, Президентимиз маърузасида “Темир дафтар”га кирган оилаларнинг янги турмуш қураётган фарзандларига ўз хонадонида қўшимча уй-жой тиклаши учун 33 миллион сўмгача гаровсиз кредит ажратиш тизими йўлга қўйилишини қайд этди. Бу каби имкониятларнинг барчаси юртимиз эгалари бўлган ёшларнинг чинакам баркамол, ҳеч кимдан кам бўлмай ўсиб-улғайиши, ҳаётда, жамиятда ўз ўрнига эга бўлиши учун замин яратади.\nШу ўринда тенгдошларимга мурожаат қилмоқчиман: азиз ёшлар, сизларга берилаётган бу имкониятларнинг ҳар бирини улкан бахт, катта имконият, деб билиб, улардан оқилона фойдаланинг, юртимиз равнақи учун ўз ҳиссангизни қўшинг! Ёшлик — бу улкан куч-қувват манбаи эканлигини унутманг! Зеро, давлатимиз раҳбари айтганидек, ёшлар Ўзбекистоннинг энг катта бойлигидир.\n— Президентимиз “Бизнинг томирларимизда улуғ боболаримизнинг қони оқар экан, уларнинг муносиб ворислари бўлиш, улар каби юксак мақсадлар сари интилиб яшаш барчамизнинг эзгу бурчимиздир”, деди ўз маърузасида. Ёшларнинг фаол вакили сифатида, айтингчи, бугунги ёшларимиз буюк аждодларимизга муносиб ворис бўлишга қай даражада ҳаракат қилмоқда?\n— Aждодларнинг буюк кашфиёт ва ғалабалари билан фахрланиш, улар номини абадийлаштириш, уларга бағишлаб анжуманлар ўтказиш, уларни дунёга танитишга интилиш мустақиллигимиз давридаги муҳим тенденциялардан бўлди десак, муболаға бўлмайди. Зеро, бугунги кун ёшлари тарихий сиймоларимиздан илмда, билимда, маърифатпарварликда андоза олишса, фойдадан ҳоли бўлмас. Ишончим комил, улар бугун аждодларимизга муносиб авлод бўлишмоқда. Буни эса улар ўз интеллектлари орқали дунё илм-фани тамаддунига қўшаётган ҳиссалари билан исботламоқда.\nЎзбекистонда буюк аллома Муҳаммад ал-Хоразмий номидаги Ёш математиклар халқаро олимпиадаси муваффақиятли ўтказилди. Унинг мантиқий давоми сифатида физика бўйича Aҳмад Фарғоний, кимё фани бўйича Aбу Райҳон Беруний, биология бўйича Aбу Aли ибн Сино, астрономия бўйича Мирзо Улуғбек номидаги халқаро фан олимпиадалари ташкил этилиб, иқтидорли, истеъдодли ёшлар қўллаб-қувватланмоқда.\nБундан ташқари, бугун Президент мактаблари, ижод ва ихтисослаштирилган мактабларнинг фаолияти йўлга қўйилгани, “Зулфия”, “Мард ўғлон” “Келажак бунёдкори” каби давлат мукофотларининг жорий этилгани йигит-қизларни янада катта марралар сари руҳлантирмоқда. Бу каби саъй-ҳаракатлар, ёшлар лойиҳалари униб-ўсиб келаётган ёш авлоднинг аждодларидан ўрнак олишлари учун замин яратаётган бўлса, ажаб эмас.\n— Президентимиз маърузасида мукофотланган ўғил-қизлар ҳақида тўхталиб, уларни “замонамизнинг ёш қаҳрамонлари”, деб атади. Давлат раҳбарининг бундай эътирофи зиммангизга янада залворли масъулиятни юклайди, шундай эмасми?\n— Ҳа, чиндан ҳам бу айни дамда биз ёшлар учун буюк “унвон” ҳисобланади. Ёшлар – мослашувчан қатлам. Улар замон билан, ўзгаришлар билан мослашиб боради. Замон нимани талаб қилса ёки ҳаётимизда қай йўналиш ривожланса, навқирон авлод дарров унга мослашиб олади, янгиликларни тез ўзлаштиради. Бугунги кун ёшлари ҳам айнан шундай новатор қатлам. Бугун улар кириб бормаган соҳа қолмади. Умуман, ёшларнинг таълим олиши, касб-ҳунар эгаллаши, етук инсонлар бўлиб улғайиши йўлида замонавий, илғор инновацион шарт-шароитларни яратиб бериш учун Ўзбекистон бор куч ва имкониятларини ишга солмоқда. Aхир, юртимиз бахтиёр ёшлар мамлакати бўлиб, умумий аҳолисининг қарийб 64 фоизини 30 ёшгача бўлганлар ташкил этади. Биргина шу рақамларнинг ўзи бизларнинг қанчалик куч-қудратга эга эканлигимизни кўрсатмайдими?!\nЗиммамдаги вазифалар масъулиятини тўлиқ ҳис қилиб турибман. Биз, ёш депутатлар тенгдошларимизнинг қонуний манфаатларини ифода этиб, талаб-истакларини ҳукуматга етказишимиз, муаммолари ечимида кўмаклашишимиз керак. Aйнан уларнинг таклиф-ташаббуслари қабул қилинаётган қонунларда акс этишида биз камарбаста бўлишимиз керак. Қатъий ишонч билан айта оламанки, форумда менинг кўксимга қадалган давлат мукофоти Ватаним олдидаги масъулиятимни минг карра оширди. Юртбошим ишончига яраша Ўзбекистон ёшларининг қонунчилик жараёнида бевосита иштирок этишларига кўмаклашиб, уларнинг ҳуқуқий онгини оширишга, сиёсий-ҳуқуқий билим ва кўникмаларини бойитишга ўз ҳиссамни қўшаман.\n— Дарҳақиқат, бугун ёшлар ҳар соҳада, шу жумладан, қонун ижодкорлиги борасида ҳам фаол иштирок этмоқда. Президентимиз фаол йигит-қизларимизни миллий парламентимиз ва маҳаллий Кенгашлар фаолиятига яна-да кенгроқ жалб этиш ҳақида алоҳида тўхталиб ўтди. Сизнингча, бу чоралар қандай натижа кўрсатади?\n— Ҳақиқатан ҳам бугун ёшлар барча соҳа қатори қонун ижодкорлиги борасида ҳам фаол иштирок этмоқда. Юртимизда мустақиллик йилларида ёшларнинг ҳар томонлама етук, баркамол бўлиб вояга етиши учун Ўзбекистон Республикасининг 22 та Қонуни, Президентимизнинг 26 та фармон ва қарори, Вазирлар Маҳкамасининг 41 та қарори, 30 дан ортиқ меъёрий-ҳуқуқий ҳужжатлар қабул қилиниб, мустаҳкам қонунчилик базаси яратилганлиги йигит-қизларнинг барча соҳадаги фаоллигига замин бўлаётир. Aйни шу лаҳзада айтмоқчиманки, ёшлар форумида Олий Мажлис Қонунчилик палатаси ҳузуридаги Ёшлар парламентининг раиси сифатида мени қувонтирган муҳим янгиликлардан бири — жойларда Ёшлар парламенти мактабларининг тузилишидир.\nДавлатимиз раҳбарининг ушбу ташаббусини юртимиз қонун ижодкорлиги соҳасидаги энг залворли ҳодиса, деб биламан. Ишонаманки, Ёшлар парламенти мактаблари ўзимиз учун-да катта мактаб бўлади. Халқ депутатлари маҳаллий Кенгашларга ҳам фаол ўғил-қизлар янада кенг жалб этилса, жойларда тенгдошларимизни қийнаётган, ўйлантираётган муаммоларни ҳал этиш, уларнинг таклиф ва ташаббусларини амалга ошириш имкони юзага келади. Шу нуқтаи назардан ушбу ташаббус келгусида ўз мевасини, албатта, беради.\n— Ёшлар парламенти Президент маърузасидан келиб чиқиб, қандай вазифаларни белгилаб олмоқда? Умуман, Ёшлар парламентининг келгусидаги мақсад-вазифалари ва режалари ҳақида тўхталсангиз.\n— Президентимиз маърузаси, унда илгари сурилган ташаббуслар Ёшлар парламенти зиммасига ҳам катта масъулият юклайди, олдимизга улкан мақсад-вазифаларни қўйиб ҳаракат қилишимизни тақозо этади. Ёшларнинг парламент ишидаги иштирокини фаоллаштириш билан бир қаторда, уларнинг ҳуқуқлари ва қонуний манфаатларини ҳимоя қилиш, сиёсий-ҳуқуқий билимларини бойитиш, ташаббусларини қўллаб-қувватлаш, қонун ижодкорлиги, ҳуқуқни қўллаш амалиётининг долзарб муаммоларини ёшлар иштирокида муҳокама қилиш борасидаги ишларимизни жадаллаштиришимиз лозим. Ёшлар ўртасида юзага келаётган кўплаб нохуш манзаралар, “оммавий маданият” кўринишларини бартараф этишга қаратилган таклифлар тайёрлаш, ёшларда ватанпарварлик руҳини кучайтириш каби долзарб масалаларга комплекс ёндашиш талаб этилмоқда.\nБугунга қадар Қонунчилик палатаси ҳузуридаги Ёшлар парламенти аъзолари томонидан 20 га яқин қонун лойиҳалари ҳамда битта халқаро Конвенцияга таклифлар ишлаб чиқилган. Бундан ташқари, 50 дан ортиқ мавзуларда давра суҳбатлари, форум, конференциялар ўтказилди. Айни пайтда ёшлар ҳуқуқлари тўғрисидаги конвенция лойиҳаси устида Ёшлар парламенти аъзолари ҳам фаол иш олиб бораётгани ёшларнинг ўзига хос эришаётган ютуқларидандир.\nЯнги Ўзбекистон нафақат ўз фарзандлари, балки жаҳон ёшлари ҳуқуқларининг фаол тарғиботчиси, ташаббускори сифатида ҳам майдонга чиқмоқда. Юртимиз ёшлари бу жараёнларда намуна бўлиши, Ёшлар парламенти эса Ўзбекистон йигит-қизларининг энг олдинги қаторида туриши лозим, деб ҳисоблайман.\nЎзА мухбири Муҳтарама Комилова суҳбатлашди.


إِنَّ فِي ذَٰلِكَ لَأٓيَٰتٖ لِّقَوۡمٖ يَتَفَكَّرُونَ\n“Албатта, бу (мисоллар)да тафаккур қиладиган қавм учун оят-ибратлар бордир”. (Раъд: 3)\nإِنَّ فِي ذَٰلِكَ لَأٓيَٰتٖ لِّقَوۡمٖ يَعۡقِلُونَ\n“Албатта бунда тафаккур қиладиган қавм учун оят-ибратлар бордир. (Рум: 21)\n“Ушбу масалларни Биз одамлар (ибрат олсинлар) учун айтурмиз. (Лекин) уларни фақат илм эгаларигина англай олурлар”. (Анкабут: 43)\nИдрок, фикр, ақл — бу сўзларнинг барчаси маъноси бир хил бўлган синоним сўзлардир. Бу — Аллоҳ Таоло инсонга жойлаган сифатдир. Идрок инсон миясида содир бўладиган алоқа орқали юзага келади. Бу жараён шундай кечади: нарса ҳақидаги ҳис мияга узатилади ва бу ерда воқеъликни тушунтириб берадиган собиқ маълумот мавжуд. Ва бунинг ёрдамида воқеъликка ҳукм чиқарилади.\nБу сифат (ақл) билан инсон ҳайвондан фарқ қилади.\nأَمۡ تَحۡسَبُ أَنَّ أَكۡثَرَهُمۡ يَسۡمَعُونَ أَوۡ يَعۡقِلُونَۚ إِنۡ هُمۡ إِلَّا كَ ٱلۡأَنۡعَٰمِ بَلۡ هُمۡ أَضَلُّ سَبِيلًا\n“Ёки сиз уларнинг кўпларига (ҳақ сўзни) тинглай оладилар ё англай оладилар деб ўйлайсизми?! (Ундоқ эмас, зеро) улар ҳеч нарса эмаслар, магар чорва ҳайвонлари кабидирлар. Йўқ, улар янада йўлдан озганроқ кимсалардир!” (Фурқон: 44)\nОят ҳайвонларнинг тушунмаслигига ишора қилмоқда.\nАқл тўртта омилдан иборат: мия (соғлом ақл), ҳис қилинувчи воқеълик, сезги органлари ва собиқ маълумотлар .\nБуларни алоҳида –алоҳида кўриб чиқамиз.\nМия — бош суягида жойлашган модда бўлиб, учта парда билан ўралган бўлади. У орқали ҳиссиёт ва тананинг ҳамма аъзолари билан боғлиқ бўлган нервлар ўтади. Бу нерв толаларининг тарқалиши тахмин қила олмайдиган даражада бўлади, бу томирларнинг тана орқали шохланиши юз чақиримгача узунликка етади. Миянинг танага таъсири етмиш олтита асосий нерв томирлари орқали содир бўлади. Катталарнинг мияси 1200 грамм га тенг бўлиб, инсон ўпкаси орқали бериладиган кислороднинг 25% ни истеъмол қилади. Олимлар мияни фикрлаш содир бўладиган тана аъзоси эканлигини исботладилар. Тадқиқотлар шуни кўрсатдики, бошга сенсорлар билан боғланган детекторнинг игнаси инсон ҳаяжонланганда, кучли товушлар билан ёки унга қийин вазифа берилса, кучлироқ тебрана бошлайди. Олимлар миянинг қайси қисмида маълумотлар сақланганлигини аниқлай олмадилар. Аммо айрим беморларда миянинг ярми олинса ҳам хотира йўқолишига олиб келмаслиги аниқланди. Айрим олимлар эса тўқсон миллион жилдлик маълумот билан тўла китобларни хотирада сақлаш мумкинлигини тахмин қилишган. Бундай ноёб ижод маҳсули — миянинг яратилиши — Буюк Аллоҳнинг қудратига ишора қилувчи далилдир. Аллоҳ Таоло шундай марҳамат қилади:\n“(Эй инсонлар), ерда (ундаги тоғу тошлар ва водий-дараларда, денгизлар ва дарёларда, ҳайвонот ва наботот оламида) ҳамда ўзларингизда (ушбу ҳаётга келиб-кетишингиздан тортиб, вужудларингиздаги ҳар бир аъзоингизда, балки ҳар бир ҳужайрангизнинг нақадар нозик тартиб-интизом билан яратилиб, ўз ўрнига жойлаштирилганида ва ўз зиммасидаги Яратган буюрган вазифани қулоқ қоқмасдан адо этиб боришида) ишонгувчи зотлар учун (Аллоҳнинг қудратига далолат қиладиган) оят-аломатлар бордир. Ахир кўрмайсизларми?!” (Зориёт: 20-21)\nҲис қилинувчи воқеъликка келсак, у ой, китоб, от каби моддий бўлиши мумкин ёки у шамол, самолёт, гул ҳиди каби бирон-бир воқеликнинг изи бўлиши мумкин ёки у семантик бўлиши мумкин — жасурлик, қўрқув, мулойимлик, юмшоқлик каби, биз буни асоратларидан билишимиз мумкин.\nМавжудлиги ҳис қилинадиган нарсалар: ушлаб кўриб ҳис қилиш мумкин, ушлаб кўриб бўлмай ҳис қилиш мумкин бўлган нарсалар бор. Масалан, сезиш органи — бадан орқали ҳис қилинадиган — дарахт, тоғ, ҳайвон каби ва ушлаб кўриб бўлмай ҳис қилиш мумкин бўлган масалан, онанинг қувончи каби. Ва яна ҳис қилиб бўлмайдиган нарсалар мавжуд бўлиб, уларнинг борлигини шу нарсанинг вужудга келиши орқали мавжудлигини биламиз, масалан, насл қолдириш, сиғиниш ва ўз-ўзини сақлаш ғаризалари ёки инсондаги ҳаёт белгилари сифати каби.\nВоқеъликни ҳис қилишга келсак, у бешта сезги аъзоси орқали мияга узатилади, улар: кўриш — кўзлар, эшитиш – қулоқлар, тегиниш — тери остида содир бўлади, таъм — тил ва ҳид — бурун орқали.\nВа энди ҳиссиётнинг кўзлар ёрдамида қандай содир бўлиши ҳақида сўз юритамиз: объектларнинг оптик акс этиш нурлари кўзнинг тўр пардасига қадар етиб боради, бу ерда кўриш учун масъул бўлган қисм бу электр импульсларни миянинг орқа томонига узатади, бу импулслар талқин қилинади ва инсоннинг олдида тасвир пайдо бўлади. Лекин инсон воқеъликни англай олмайди, яъни мияда сақланаётган собиқ маълумотларга мурожаат қилмасдан воқеъликка нисбатан ҳукм чиқара олмайди.\nКўриш чекли, у чекланишлар доирасидан ташқарига чиқа олмайди, чунки инсон кўриш қобилияти ёрдамида кўп нарсаларни кўра олмайди, масалан, микроблар ёки узоқдаги юлдузлар каби. Зеро, кўрганимиздан кўра кўрмаган нарсаларимиз кўп.\nفَلَآ أُقۡسِمُ بِمَا تُبۡصِرُونَ ٣٨ وَمَا لَا تُبۡصِرُونَ ٣٩ إِنَّهُ ۥ لَقَوۡلُ رَسُولٖ كَرِيمٖ ٤٠\n“Бас, Мен сизлар кўрадиган нарсаларга ҳам, сизлар кўра олмайдиган нарсаларга қасам ичурманки, у (Қуръон) шак-шубҳасиз улуғ Пайғамбарнинг (Аллоҳ даргоҳидан келтирган) сўзидир!” (Хааққа: 38-40)\nЭшитиш тизими — энг муҳим сезги органларидан бири бўлиб, у орқали инсон асосий билимларга эга бўлади. Бу ҳақда Аллоҳ Таоло шундай дейди:\nقُلۡ مَن يَرۡزُقُكُم مِّنَ ٱلسَّمَآءِ وَ ٱلۡأَرۡضِ أَمَّن يَمۡلِكُ ٱلسَّمۡعَ وَ ٱلۡأَبۡصَٰرَ وَمَن يُخۡرِجُ ٱلۡحَيَّ مِنَ ٱلۡمَيِّتِ وَيُخۡرِجُ ٱلۡمَيِّتَ مِنَ ٱلۡحَيِّ وَمَن يُدَبِّرُ ٱلۡأَمۡرَۚ فَسَيَقُولُونَ ٱللَّهُۚ فَقُلۡ أَفَلَا تَتَّقُونَ\n(Эй Муҳаммад) айтинг: «Ким сизларга осмон ва заминдан ризқ берур ёки ким қулоқ-кўзларингизга эгалик қилур?! Ким ўликдан тирикни чиқарур ва тирикдан ўликни чиқарур ҳамда ким барча ишларни тадбир қилиб турур?!» Улар албатта: «Аллоҳ», дейдилар. Бас, сиз айтинг: «Ахир Ўша зотдан қўрқмайсизларми?!» (Юнус: 31)\nوَٱللَّهُ أَخۡرَجَكُم مِّنۢ بُطُونِ أُمَّهَٰتِكُمۡ لَا تَعۡلَمُونَ شَيۡ‍ٔٗا وَجَعَلَ لَكُمُ ٱلسَّمۡعَ وَ ٱلۡأَبۡصَٰرَ وَ ٱلۡأَفۡ‍ِٔدَةَ لَعَلَّكُمۡ تَشۡكُرُونَ\n“Аллоҳ сизларни оналарингиз қорнидан бирон нарса билмаган ҳолингизда чиқарди ва шукр қилишингиз учун сизларга кулоқ, кўзлар ва дилларни берди”. (Нахл: 78)\nوَلَا تَقۡفُ مَا لَيۡسَ لَكَ بِهِ ۦ عِلۡمٌۚ إِنَّ ٱلسَّمۡعَ وَ ٱلۡبَصَرَ وَ ٱلۡفُؤَادَ كُلُّ أُوْلَٰٓئِكَ كَانَ عَنۡهُ مَسۡ‍ُٔولٗا\n(Эй инсон), ўзинг аниқ билмаган нарсага эргашма! Чунки қулоқ, кўз, дил — буларнинг барчаси тўғрисида (ҳар бир инсон) масъул бўлур (яъни, эшитган, кўрган ишонган ҳар бир нарсаси учун киши Қиёмат кунида жавоб беради). (Исро: 36)\nҚулоқ — ҳайвон ва одамлардаги сезги органи бўлиб, товушни идрок этишга хизмат қилади. Инсон қулоғи узунлиги тахминан 20 м дан 1,6 см гача бўлган товуш тўлқинларини қабул қилади, бу эса 16-20000 Гц (секундига тебранишлар) га тўғри келади. Қулоқ бу тезликдан юқори бўлган тебранишларни мияга ўтказа олмайди.\nМушукларнинг эшитиш тизими, масалан, секундига 50,000 Гц ни мияга узата олади, кўршапалаклар эса акс эттириш орқали секундига 120000 Гц га етади.\n“(Эй инсонлар), ерда (ундаги тоғу тошлар ва водий-дараларда, денгизлар ва дарёларда, ҳайвонот ва наботот оламида) ҳамда ўзларингизда (ушбу ҳаётга келиб-кетишингиздан тортиб, вужудларингиздаги ҳар бир аъзоингизда, балки ҳар бир ҳужайрангизнинг нақадар нозик тартиб-интизом билан яратилиб, ўз ўрнига жойлаштирилганида ва ўз зиммасидаги Яратган буюрган вазифани қулоқ қоқмасдан адо этиб боришида) ишонгувчи зотлар учун (Аллоҳнинг қудратига далолат қиладиган) оят-аломатлар бордир. (Зориёт: 20)\nШунинг учун одам атрофидаги овозларнинг фақат бир қисмини эшитади, холос.\nСезиш — (кинестетика, тактил ҳис қилиш) — бешта асосий ҳиссиёт турларидан бири, бунда инсон ушлаб кўриш орқали ҳис қилади ва яна ҳар қандай нарсани терида, мушакларда, шиллиқ пардада жойлашган рецепторлари орқали сезади. (лат.дан реcептум — "қабул қилувчи" — тирик организмнинг нерв ҳужайралари (дендритлар) туганакларида сезишни ҳосил бўлиши)\nТегиш, босим, тебраниш ва узатма оқибатида келиб чиқадиган сезгилар бошқача характерга эга. Ҳар бир нервнинг ўз вазифаси бор, масалан, совуқ, иссиқлик сезгилари, таъм, оғриқ ва бошқаларни сезиш учун мўлжалланган рецепторлар. Тери инсоннинг энг сезувчи аъзоси ҳисобланади. Масалан, инсон танасини игна билан тешсангиз, у фақат бошида, теридан ўтаётганда оғриқни сезади, аммо кейинчалик, қанчалик чуқурлашмасин, одам мускулларида оғриқ сезмайди. Бу хусусида Аллоҳ Таоло шундай дейди:\n“Бизнинг оятларимизни инкор қилган кимсаларни албатта дўзахга киритажакмиз. Қачонки терилари куйиб битиши билан ҳақиқий азобни тотиб кўришлари учун ўрнига бошқа териларни алмаштирамиз. Албатта, Аллоҳ қудрат ва ҳикмат эгаси бўлган зотдир”. (Нисо: 56)\nҚачон тери ёнса, Аллоҳ уни янгисига алмаштиради, нервларнинг сезиш ҳиссини сақлаб қолиш учун, улар ёнаётганда оғриқ туйғусини қайта-қайта узатишда давом этадилар.\nТаъм ва ҳид билиш сезгилари — (ҳид сезиш) улар ўзига хос хеморецепторларни қўзғатувчи кимёвий моддалар таъсири билан боғлиқ. Ҳид сезувчи ҳислар шилимшиқда эрийдиган ва бурун бўшлиғининг юқори қисмида жойлашган ҳидни сезувчи эпителийни (мускул ва тана бўшлиқлари юзасини қопловчи тўқима) қўзғатадиган моддалар туфайли юзага келади. Буруннинг ҳар ярмида тахминан 2.5 см 2 бўлган ҳид сезиш майдони мавжуд.\nTagsИсломий тушунчаларкўриш - кўзлартаъм - тил ва ҳид - бурунтегиниш - тери остида содир бўладиэшитиш – қулоқлар\nАдаштириш ва ҳақиқатни сохталаштириш Иордания режимининг ўз фуқароларига қўлловчи услубидир


Сочларнинг тез ёғланишидан азият чекувчиларга 6 маслаҳат - 19 Января 2021 - www.SheJoT.CoM\nГлавная » 2021 » Январь » 19 » Сочларнинг тез ёғланишидан азият чекувчиларга 6 маслаҳат\nЁрқин ва қалин сочлар мукаммал кўринишнинг калитидир. Аммо уларнинг кир ҳамда ёғланган ҳолда бўлиши, пардоз ва кийимлар қанчалар чиройли бўламсин, ташқи кўринишга жиддий путур етказади. Агар сочлар тезда ёғланиб қолса, биринчи навбатда бунинг сабабларини аниқлаш керак.\nКенг тарқалган муаммо – бу сочларни тез-тез ювиш. Натижада улар бунга ўрганиб қолади, тери ҳимоя реакцияси сифатида кўпроқ ёғ ажратишни бошлайди;\nЯна бир кенг тарқалган сабаблардан бири – нотўғри парвариш. Эҳтимол, шампунь ёки кондиционер бош терисига мос келмаган бўлиши мумкин;\nОшқозон-ичак тракти касалликлари ёки танадаги гормонал бузилишлар. Бундай вазиятда шифокор билан маслаҳатлашиб, керакли кўриклардан ўтиш керак.\nСочларни узоқ вақт тоза сақлаш учун нималарга эътибор бериш керак?\nБош териси турини аниқлаш зарур. Агар тери ёғли бўлса, бош териси тури бир хилда бўлиши мумкин. Бундай ҳолда кундалик шампунда ювиш зарарли эмас, аммо парвариш қилиш жуда муҳим;\nОдатда сочларни ҳар икки кунда ювиш тавсия этилади. Бу балки қулай бўлмаслиги мумкин, аммо буни ташқарига чиқмайдиган бирор кундан бошлаш афзал;\nҚуруқ шампундан фойдаланиш тавсия этилади. Бу нафақат сочларни ёғдан бартараф этади, балки сочларга қўшимча ҳажм қўшади. Агар қуруқ сочлар учун мўлжалланган шампунь бўлмаса, у ҳолда болалар упаси ёрдамга келади. Маҳсулот соч илдизига суртилади, ортиқча қисми тароқ билан олиб ташланади. Кукун сочларда кўринмаслиги учун уни какао билан аралаштириш мумкин;\nСочларни хона ҳароратидаги сув билан ювиш керак. Улар силлиқ қилиб таралганидан сўнг кун давомида камида 2 литр сув ичиш керак. Меъёрида суюқлик қабул қилиш бош терисида ёғ ажаралишини камайтиради;\nБош терисни скраб билан тозалаш лозим. Бунинг учун денгиз тузига оз миқдорда сув солиб, соч илдизларига сурилади ва енгил массаж қилинади. Массаж қон айланишини яхшилайди ва ўсишини рағбатлантиради;\nКондиционер ва ниқобларни фақат соч учига суриш керак. Ушбу маҳсулотлар соч толасига оғирлик қилади. Шунинг учун ҳам уларни илдизга сурмасдан, соч узунлиги бўйлаб тўғри тақсимлаш зарур. Шунингдек, шампунларнинг сифатлисидан фойдаланиш тавсия этилади.\nКатегория: Foydali maslahatlar / Полезны советы | Просмотров: 18 | Добавил: iphone | Теги: #habarlar, #Yangiliklar, #Yangilik, #xabarlar, #новости, #news, #newsuz, #ahborot, #uznews | Рейтинг: 0.0/0


Хитойда Японияга ӄарши кўпминг кишилик норозилик намойиши уч ҳафтадан буён давом этаяпти.\nБугун мамлакатнинг шарӄ томонидаги Шангхай ва яна 2 та шаҳарларида кўпминг кишилик намойишлар булди.\nМамлакатнинг бошӄа жойларида бўлгани каби Шанхайдаги намойишда зўравонликлар кузатилди. Намойишчилар Япония консуллиги биносига тошлар ва шиша идишлар отди.\nЯпонларга ӄарашли шаҳардаги ресторанлар ва яна бошӄа ташкилотларга хужумлар бўлди.\nНорозилик намойишига чиӄӄанлар, иккинчи жаҳон уруши пайтида япония армияси Хитойда ӄилган жиноятларини бугун Токио томонидан унутишга ҳаракат бўлаяпти деб санашмоӄда.\nЯкшанба куни музокара олиб бориш учун Хитой пойтахти Пекин шаҳрига Япония Ташӄи Ишлар Вазири келаяпти.


Мутахасисслар кенг кўламли гидрогеологик ишлар амалга ошириб, Фарғона водийси ҳудудини ичимлик сув заҳираларини баҳолаш, ва унинг ҳажмини ошириш билан... 05.10.2017, Sputnik Ўзбекистон\n19:15 05.10.2017 (янгиланди: 19:38 05.10.2017)\nМутахасисслар кенг кўламли гидрогеологик ишлар амалга ошириб, Фарғона водийси ҳудудини ичимлик сув заҳираларини баҳолаш, ва унинг ҳажмини ошириш билан шуғулланади.\nТОШКЕНТ, 5 окт — Sputnik. Ўзбекистон ҳукумати Фарғона водийси аҳолисини 2022 йилга қадар ичимлик суви билан таъминлаш тизимини яхшилашга қаратилган чораларни тасдиқлади, деб хабар қилмоқда Sputnik мухбири.\nБугунги кунда Фарғона водийсида марказлашган ичимлик суви билан таъминлаш тизими ўртача 71 %ни ташкил қилмоқда. Жумладан Андижон вилоятида— 74,6%, Наманганда — 65,2% ва Фарғонада— 74,1%.\nАҳоли истеъмол қиладиган асосий ичимлик сув манбаи – ер ости сувларидир. Афсуски, бундай манбаалар ҳамма жойда ҳам йўқ. Устига устак уларнинг айримларида сув сифати бузилгани қайд этилмоқда. Яна бир муамма мавжуд қудуқларда (скважина) ўрнатилган асбоб ускуналар ҳам эскирган ва айримлари ишдан чиққан.\nУшбу муаммолар, аҳоли сони доимий равишда ўсиб бораётган, кўплаб янги иншоотлар қурилаётган ҳудудда муаммони янада мураккаблаштирмоқда.\nШу сабабдан Ўзбекистон ҳукумати ҳудудда аҳолини ичимлик суви билан таъминлаш тизимини қайта кўриб чиқиш, уни яхшилаш ва кенгайтиришга қаратилган дастур қабул қилди.\nУшбу дастур доирасида, мутахасисслар кенг кўламли гидрогеологик ишлар амалга ошириб, Фарғона водийси ҳудудини ичимлик сув заҳираларини баҳолаш, ва унинг ҳажмини ошириш билан шуғулланади. Ушбу мақсадлар учун 54 млрд. сўм маблағ ажратилган.\nМаблағнинг 1,3 млрд сўми 570 та қудуқларни таъмирланиши ва қайта қуришга сарфланади. Натижада суткасига аҳолига еткизиб берилаётган ичимлик суви ҳажми 338,3 минг кубометрни ташкил қилади.


Марҳамат туманида ҳуқуқ ҳимоячилари ҳибсга олинди\nШайбон Хабарларга кўра, куни-кеча Андижон вилояти Марҳамат туманида “Эзгулик” инсон ҳуқуқлари жамиятининг икки аъзоси ва Ўзбекистон инсон ҳуқуқлари халқаро жамиятининг Марҳамат тумани бўлими раиси ҳибсга олинган.\n“Озодлик” радиосининг Андижондаги ҳамкори Турғунбекнинг хабар беришича, “Эзгулик” аъзоси Дилмурод Муҳиддиновга ўн кунлик маъмурий жазо белгиланган ва айни пайтда у ҳисбда сақланмоқда. Унинг устидан суд кечки соат 20.00 дан сўнг бўлиб ўтган. Жамиятнинг вилоят бўлими раиси ўринбосари Абдуғаффор Дадабоев устидан ҳам маъмурий иш қўзғатилган бўлиб, ҳозирча суд ўтказилгани йўқ. “Эзгулик”нинг Андижон вилояти бўлими раиси Музаффармирзо Исҳоқовнинг айтишича, унга тартиббузарлик, майда безорилик ва ноқонуний намойиш ташкил этиш каби айблар қўйилган.\n“Эзгулик” жамияти раисаси Васила Иноятованинг таъкидлашича, ҳуқуқ-тартибот органларининг бундай хатти-ҳаракатлари ортида жамият аъзоларига тазйиқ ўтказиш нияти яширинган. Айни пайтда жамиятнинг Навоий вилояти бўлими раисаси Манзура Ражабовага нисбатан ҳам ички ишлар, прокуратура, вилоят ҳокимлиги вакиллари томонидан очиқдан-очиқ тазйиқлар ўтказиляпти.\n“Эзгулик” жамияти Адлия вазирлиги томонидан расман рўйхатга олинган ташкилот ҳисобланади. Унда ҳуқуқ-тартибот ходимларининг жамият аъзоларига тазйиқ ўтказиши боиси нимада?\nВ.Иноятованинг айтишича, жамият ўз сайти орқали Ўзбекистонда инсон ҳуқуқлари бузилиши бўйича аниқ ҳолатларни жамоатчиликка етказмоқда. Бу ишлар ҳукумат идораларига ёқмаётган бўлиши мумкин. Қолаверса, парламент сайлови олдидан фуқароларнинг муаммолари кўтариб чиқилаётгани уларни қониқтирмаётган бўлиши эҳтимолдан холи эмас.\nАдлия вазирлиги вакили Жалол Абдусатторовнинг сўзларига қараганда, “Эзгулик”нинг икки аъзоси ҳибсга олингани ҳақида вазирликда ҳеч қандай маълумот йўқ. Жамиятининг Навоий вилояти бўлими вакилларига тазйиқлар масаласи эса ҳал этилган ва бу ҳақда фақат “Эзгулик” раисаси В.Иноятовага ахборот берилади.\nМаълум бўлишича, 20 сентябрь куни Ўзбекистон инсон ҳуқуқлари халқаро жамияти Марҳамат тумани бўлими раиси Муҳаммадқодир Отахонов ҳам терговга чақирилган. Унинг айни пайтда Асака тумани ички ишлар бўлимида сақланаётгани айтилмоқда.\nЎзбекистон инсон ҳуқуқлари халқаро жамияти раиси Марат Зоҳидовнинг “Озодлик” мухбирига билдиришича, ташкилот М.Отахоновни тезда озод этиш юзасидан тегишли чоралар кўрмоқда.


Учрашувлар жонли ўтмоқда\nЎзбекистон Республикаси Олий Мажлис Қонунчилик палатаси депутати Умидбек Жуманиёзовнинг Хоразм вилояти Янгибозор туман Ўзбекистон қишлоқ хўжалиги коллежида хамда Янгибозор туман хокимлигида сайловчилари билан учрашуви бўлиб ўтди.\nСайловчилар демократик ислоҳотларни қўллаб-қувватламоқдалар\nАввал хабар қилганимиздек, Олий Мажлис Қонунчилик палатаси Регламентига мувофиқ O`zLiDeP фракцияси аъзолари ўз сайлов округларида бўлиб, сайловчилар билан учрашувлар ўтказмоқдалар. Дастлабки маълумотларга қараганда, шу кунгача депутатларимиз томонидан 200 га яқин учрашув, давра суҳбати ва очиқ мулоқотлар ўтказилган.\nДепутат тиббиётчилар ҳузурида\nОлий Мажлис Қонунчилик палатаси Спикери ўринбосари, “Адолат” СДП фракцияси раҳбари Собир Турсуновнинг 112-Қарши сайлов округидаги фуқаролар билан учрашувлари бошланди. Дастлаб, депутат Қарши шаҳридаги вилоят кўп тармоқли 1-сонли шифохонасида тиббиёт ходимлари билан жонли мулоқот уюштирди.\nСайловчилар фаоллиги ошмоқда\nЎзбекистон Республикаси Олий Мажлиси Қонунчилик палатасидаги «Адолат» СДП фракцияси аъзолари куни кеча сайловчилар билан учрашиб, ижтимоий муҳим масалалар юзасидан мулоқот олиб бордилар.\nЖорий йилнинг 13 мартидан 17 мартига қадар Ўзбекистон Республикаси Олий Мажлиси Қонунчилик палатаси депутатларининг сайлов округларидаги сайловчилари билан учрашувлари бўлиб ўтди.\nДепутатлар фаолиятининг кўзгуси\nОлий Мажлис Қонунчилик палатаси депутати, Ўзбекистон “Адолат” СДП Сиёсий Кенгаши раиси ўринбосари Абдукамол Раҳмонов Хатирчи туманидаги “Ўзбекистон” ҚФЙ, “Олчинобод” ҚФЙ, “Боғчакалон” ҚФЙда маҳалла ахолиси ҳамда шу маҳаллада жойлашган ташкилотларда ўз сайловчилари билан учрашди.\nЖорий йилнинг 4 мартидан 17 мартига қадар Ўзбекистон Республикаси Олий Мажлиси Қонунчилик палатаси депутатларининг сайлов округларидаги сайловчилари билан учрашиб қайтадилар.